Lidl & Amerikan herkut !\nHaluan pysyä ajan tasalla & piti sitten kokeilla millasia nää Amerikan herkkukaljat ja shipsit oikein ovat ! Vielä en ole ehtinyt maistaa kumpaistakaan, mutta eiköhän tässä illan myötä ainakin yksi shipsipussi aukea..\nTässä on nyt jo jonkin aikaa saanut odotella seuraavaa täyspottia urheiluvedonlyönnissä. Eilen oli jo lähellä, hyvin napsui kunnes illan 2 viimeistä peliä huteineen aiheuttivat sen että taas jäätiin nuolemaan näppejä isommasta tuntuvasta potista. Lauantaina osui 2 hyvää kohdetta : Manu 2(1.70) & Plymouth-Cardiff x(3.05) tilastotasuri. Kummassakin ottelut kääntyivät loppua kohden oikeiksi merkeiksi sillä Plymouth johti jo 2-0.\nSitten sunnuntai oli aika täydellinen ennen illan kahta viimeistä peliä. Fiorentina-Atalanta x osui(3.50), Jaro 1(3.45) sekä Halmstad-Aik x(3.10). Harmitusta aiheutti Udinesen voitto Juventuksesta kertoimella 10.20 ! Aina pitäisi pelata kun tuntuu siltä että huippukerroin on mahdollinen. Tässä pelissä Udinesea puolusti se että joukkue on potentiaalinen yllättäjä aivan suurimpiakin joukkueita vastaan, on ennenkin kaatanut vieraissa suuren ja mahtavan Juven sekä se että Juventus pelasi koko viime kauden vailla aivan huippuotteluita serie b:ssä lahjussyytteiden takia, joten ihan odotettuakin että taso saattaa jälleen huipputasolla hieman heilahdella. Ei olisi paljoa tarvinut sijoittaa tupliin tuon pelin kanssa muita hyviä kohteita niin hetkessä olisi satasia taskussa..\nNoh mutta illan 2 viimeistä peliä estivät hienon menestysviikonlopun. Ensin Lyn-Viking ei päättynyt tasan kuten niin usein vaan 2-3 & illan serie A:n pelissä Parma ei pystynyt kukistamaan kotipelissään Cagliaria. Noh seuraavaa listaa odotellessa uudet madot koukkuun, ehkä jo ensi peleissä kaikki natsaavat kohdilleen !?\nKumman kaljan & shipsipussin Sä valitset ?\nLauantai on Juhlapäivä !\nTai niin mulla yleensä ainakin on. No tavallaan oli eilenkin, mutta mutta... kaikki jutut pitkittyivät ja lopulta päätin jäädä sitten kotiin juomaan ja sammumaan.. tai ainakin melkein. Piti lähteä kattomaan pelkokerrointa kun se kiertue ois ollut eilen Äänekoskella, tosin supistettuna versiona että kaikkia inhottavia mönjiä ja ötököitä ois pitänyt syödä.. ja itseni tuntien jos sinne asti olisin päässyt, olisin hyvin todennäköisesti ollut siellä kilpailijana mukana.. mutta mutta nukuin edellisen yön huonosti ja jouduin ottamaan päivällä nokoset, päälle pakolliset urheilut jne. ja aika juoksi liian nopeasti. Päällä oli jo ulkovaatteetkin, mut sit katoin et ei hemmetti kello on jo noin paljon, ehdinkö mä nähdä enää mitään ? Fiiliskään ei ollut enää niin korkealla että päätin jäädä sittenkin kotiin ottamaan vielä pari lonkeroa.. eli seuraavaa viikonloppua odotellessa..\nNo yksi oikein kiva yllärikin oli kun jäin kotiin ! Meinaan kattelin tv:stä "Hätätila"-sarjaa jota olen ennenkin silloin tällöin kotona ollessani katsellut. Varsin mielenkiintoinen sarja, kertoo kahdesta ambulanssikuskista. Tosiaan tulee kyllä vähän pahaan aikaan noin jatkuvan seuraamisen kannalta kun perjantaina olen paljon paljon harvemmin liikenteessä aina kuin lauantaisin.\nSon Pandora !\nKirjoittaessani soi Iron Maiden : The Reincarnation tv:stä..\nKaaduin pyörällä. 1\nOli mukamas niin kiire ettei ehtinyt kääntyäkään kuin ajatuksissa joten kääntyminen käytännössä ei sitten sujunut yhtä hyvin =D Sekosin ajoneuvon hallinnassa, onneksi vauhti ehti loppua ensin ja etupyörä poukkoilla luonnottomasti ja hupsista heijakkaa seuraavaksi oltiinkin jo maassa. Suht hyvä laskeutuminen kuitenkin oikealla kämmenlastalla ja vasemmalla polvella. Vähän kävi kipeää myös vasemmassa olkapäässä. Ainut ruhje tuli kuitenkin vain polveen. Saas nähdä onko kämmen huomenna kipeä moisesta laskeutumisesta ? Huomioin että kaatuessani kiroilin tällä kertaa että "Saatanan saatana" ! Käytetyin kirosanayhdistelmä mulla on kuitenkin kyllä "vittu saatana" mutta tällä kertaa siis näin kirosanakulttuurin osalta ! =D\nKyllä on tasaista !\nItse asiassa tänään pitäisi vasta olla sen mun juhlablogin vuoro näin vanhana Dartsin intensiivisenä ystävänä kun kerran 501. blogi tässä paraikaa menossa.. Eilen tuli jo kivaa menestystä vedonlyönnissä kun Suomi-Puola alle 2,5 maalia & Norja-Kreikka X tärkeät pelit osuivat. Ainoastaan Ranska-Skotlanti X ylläri jäi kaivelemaan ja toteutumatta, arvasin et Skotlanti pystyy jäädyttämään Ranskan, mutta että menivät vielä voittamaankin, siihen en välttämättä olisi ihan heti uskonut vaikkakin joskus, tosin hyvin harvoin Ranskakin häviää ennakkoon suurille altavastaajille kuten esim. MM-kisoissa eka ottelussa Afrikan maalle ja vuosi taisi olla 2002 jolloin kaikki meni heiltä pieleen niissä kisoissa. Kerroin olisikin ollut veikkauksella aivan mahdottoman palkitseva eli 11.30 ! Tänään odotan ja jännitän Hakan voittoa Tepsistä ja perjantaina olisi vielä pari tasuria Ranskan 2.divisioonasta, sitten on tämän listan menestys paketissa.\nUskomattoman tasaista on Suomen lohkossa kyllä, kaksi viime kierrosta ja nämä 4 lohkokärkeä kohtasivat ristiin toisiaan & jokainen keskinäinen peli päättyi tasan ! Joten yhtään mitään ei ratkaistu niillä kierroksilla vaikka niin kaikki luulivatkin että nyt viimeistään erottuvat ne jyvät akanoista. Portugalillakin oli kaksi kotipeliä ja molemmat päättyivät tasan. Varmaan söi miestä kun sekä Puolaa että Serbiaa vastaan vastustajat kävivät tekemässä sen tasoitusmaalin vähän ennen peliajan täyttymistä !\nNiin ja hieno taistelu eilen Suomelta Puolaa vastaan. Harmi että Puolan maalivahti veti pidemmän korren. Suomella oli siis paikkoja ja etenkin se Forsselin hieno laukaisu olisi painunut kyllä verkkoon ilman Borucin haamutorjuntaa. Noh mutta yhtä kaikki, Puolalla oli myös parit vaaralliset paikat ja taistelu arvokisapaikasta senkun jatkuu kiihkeänä..\nJa ohhoh mikä paukku ! Lentopalloilijat menivät välieriin saakka. Entinen ennätys siis parani jo varmuudella sillä Suomi on aiemmin ollut parhaimmillaan 7. EM-kisoissa. Ja kaiken muun hyvän lisäksi samalla varmistui myös vuoden 2009 EM-kisapaikka Turkkiin ilman karsintoja. Tänään Suomella merkityksetön ottelu Venäjää vastaan ja lauantaina sitten ne välierät. Joten kaikki muistaa sitten kannustaa lauantaina Suomea yhä uskomattomampiin suorituksiin !!!\nKirjoittaessani soi Testament : The Gathering\nJuhlamerkintä 500. Blogi !\nSen kunniaksi lähinnä pelkkä luettelo City-saavutuksistani =D :\n6224 VIESTIÄ KESKUSTELUIHIN\n266 ALOITETTUA KESKUSTELUA\nJa mikä tärkeintä Suomi Puolan kaatoon mars, tehkää se pliis, hyvä Suomi hakkaa päälle, mutta taito kunniaan !!!\nVuodenvaihteen ilotulitus Äänekoskella..\nKirjoittaessani soi Napalm Death : Shattered Existence(Smear Campaign)\nSuomi-Puola "maaottelua" luvassa.. 3\n..kun tänään juuri alkaneessa Suomi-Puola lentopallo-ottelussa Moskovassa kohtaavat. Kyseessä on siis kuitenkin lentopalloilun EM-kisat eikä mikään maaottelu & huomenna futiksen EM-karsinoissa Suomi saa kotonaan myös Puolan vastaansa todella tärkeässä pelissä jossa tappioon ei olisi periaatteessa kummallakaan varaa.\nKoska lentopallopelit eivät voi päättyä tasan, voi "maaottelun" ratkaista juuri tuo lentispeli. Mutta vaan voi, sillä futispelikin voi päättyä ihan miten tahansa.\nVeikkauksia että kumpi vie maaottelun ??\nKirjoittaessani soi Reverend Bizarre : Fucking Wizard(Crush the Insects)\nSatuimpa eilen katsomaan ekan kerran tota ohjelmaa Subilta. Tosin eipä se oo tainnut tullakaan vasta kuin kerran aiemmin ennen tota. Aika ovela idea ohjelmassa oli saada haastatella itseään myönnettäköön ! Tuossahan pitää käyttää jo vähän älynystyröitäkin.. eli joo mun mielestä aika hauskaa viihdettähän se oli & Pave vielä ohjelman isäntänä =D On se nykytekniikka jo aika kehittynyttä kun tuo ihmisen kopioiminen kameralla näyttää käyvän jo aika kätevästi.. Tuo ohjelma muuten innosti kokeilemaan itsekin itsehaastattelua, ei taatusti ole helppoa mutta itsetuntemus omine pikku vikoineenkin auttaa tekemään siitä hauskasti itseironista..\nHalf of truth..\nKirjoittaessani soi Bathory : Baptised in Fire and Ice(Hammerheart)\nPandora-suklaata olin katsomassa.. =P\nJoo ja olihan se hurrineito varsin suklaan herkullisen näköinen pitkine nenineen =D jne. Vaikken paljoa tuon tyylistä musiikkia kuuntelekaan niin melkein kaikki biisit tunnistin kyllä tuosta tiukkatahtisesta setistä kun ei esiintynyt kuin about 3 varttia & that's it. Eli hittipuolta mentiin hyvin pitkälti. Trust me, Pandoran eka hittibiisi toi jo jotain sen aikaisia muistoja mieleen. Iloinen mimmi ja hyvä seksikäs esiintyjä, useamman kerran tuli yleisönkin sekaan laulamaan ja otti yleisöstä taustatanssijoita lavalle eli hyvä meininki oli ! Yksi coverikin kuultiin ja se jäi mieleen että se oli AC/DC:tä ja biisi "You shook me all night long".\nNiin ja eilen oli muutenkin mielenkiintoinen päivä paitsi että olin menossa kun Suomi kohtasi futiksessa Serbian ja haki hienon tasurin ! Nyt sitten Puolaa kaatamaan kotipelissä, huh huh mikä peli siitä tuleekaan, Puola tulee revanssimielessä mutta Suomi ei taatusti anna tuumaakaan periksi ja ne panokset, ne ovat todella korkeat ! Eilen sainkin hyvin kiinni noita todennäköisiä tasureita kun vielä sinkkuna niitä pelasin eli juuri tuo Serbia-Suomi oli yksi niistä. Toki kokeilin Suomen voittoakin, sen verran hyvä kerroin oli siinäkin että osuma olisi tuonut rahat jo monenkertaisena takaisin.. niin sitten sain kiinni Ruotsi-Tanska & Italia-Ranska tasurit-etukäteen ajatellen oli kyllä niin tasaisen kovia pelejä että huh huh.. vielä Slovakia-Irlanti X osui Slovakian tehtyä yliajalla tasoituksen, mutta jotta siitä hyötyisin niin tänään pitää osua vielä toinen peli !\nNoniin nyt näin sitten ekan kerran Big Brother 24/7 suoraa lähetystä talosta kun olin yökylässä kämpässä jossa se palvelu löytyi. "Mielenkiintoista" katsella kun ne nukkuu ja kuorsaavat noin niinkun aamuyöstä =D Ruotsin kanavalta tuli tietysti pätkiä Ruotsi-Tanska futispelistä, näytti Ruotsi olevan se painostavampi osapuoli tai sitten Ruotsin kanava näyttää tilanteet puolueellisesti.. =D Ja naisten tenniksessä nähtiin taas Heninin ylivoimaa..\nKirjoittaessani soi Fear Factory : Digimortal\nSerbia-Suomi, Ruotsi-Suomi & Bulgaria-Suomi\nUrheilujännitettävää siis riittää yllin kyllin tälle v-lopulle. Kun muistaa edellisen kerran kun Suomi vieraili sen aikaisen Serbia-Montenegron luona, se eka puoliaika oli jotain täysin käsittämätöntä suomalaishallintaa, mutta huonoa tuuria oli kun pallo ei lukuisista huipputilanteista huolimatta mennyt millään sisään & toinen puoliaika toi sitten kaikesta huolimatta tappion. Joten revanssin makua on ilmassa, varsinkin kun jo näiden karsintojen ekassa keskinäisessä ottelussa Suomi pelasi huonosti häviten kotonaan 0-2, joten nyt jos koskaan upea hurmoksellinen revanssiottelu pliis..\nSuomi haastaa taas kerran Ruotsin yleisurheilumaaottelussa, Evilä hyppäsi jo aivan uskomattoman kovan tuloksen, toki myötätuulen avustuksella mutta kuitenkin ja kolmoisvoitto pituushypystä sen johdolla Suomelle jees ! Toinen päivä ratkaisee kuinka tytöille & pojille sekä miehille että naisille käy. Niin ja nyt on myös lentopallon EM-kisat meneillään jos joku ei sitä tiennyt ja sielläkin Suomi on mukana & Bulgaria jo tänään kaatuikin ja sen myötä Suomi varmisti jatkopeleihin pääsyn. That's great ! Tähän loppuun ei sitten voikaan sanoa kuin HYVÄ SUOMI KOLME KERTAA ANTAKAA MENNÄ VAAN !\n..siis puhelimella kun listasin eilen illalla paperille tuoreita & jo vähän unohtuneitakin hieman mieltä painavia tai hoidettavia asioita. 10 eri juttua oli hoidettavana ja lähes kaikki itseä vaivaavat kysymykset sain tänään ratkaistua jollain tavalla. Pari juttua hoitui tekstiviestitse. Ne olivatkin enemmän sellaisia että piti vaan ottaa yhteyttä pitkästä aikaa johonkin henkilöön.\nMaarianhamina on taas tullut tutuksi Vitalas-tuotteista, en ole voinut vastustaa edullisia tarjouksia..kokeilen niitä tuotteita mutta lopetan usein heti ekan paketin jälkeen automaattisen tilauksen, mutta kaikkia ei ihan kokonaan kannata lopettaa että bonuspisteet säilyvät ja etuisuudet näin.. Vielä pitää esim. ratkaista kuka hakisi unohtuneen takkini Hotelli Katajanokasta ja lähettäisi sen mulle kun siellä ei pelaa postin kanssa tsydeemit ja luottokorttiakaan kun en kerta omista..\nIdeana oli outo peilikuva..


Tuote (LxSxK): 900 x 600 x 305 mm\nLighting: 1 x 12 (LED)\nImuteho min-max: 190 - 510 m3/h\nImuteho (intensiivi): 690 m3/h\nNote: Mallissa on siirrettävä moottori ullakkoasennukseen ja 8 m kaapeli. Sis. suojalaatikon moottorin siirtämistä varten. Liesituulettimen korkeutta voidaan pienentää 185 mm:iin tirrottamalla ja siirtämällä moottori. Valaistuksen valosävyä voidaan säätää 3000-6400K välillä\nHieno valaistus, jota voidaan säätää välillä 3000-6400 ° K\nHiiliharjaton irrotettava moottori, sis. moottorilaatikon => hiljainen ja pitkä käyttöikä\nFinish Valkoinen/ optic white -lasi\nEicoE32 90 W - Link - Energy Label File (W)\nEicoE32 90 W - Link - Product Fiche File (W)\nEicoE32 90 W - Link - User Manual FileYoutube Product URL (W)\nValkoinen, Malli, jossa sisäänrakennettu moottori\nFinish: Valkoinen/ optic white -lasi


Suuri Kaalihuijaus -Kirjoituksia yhteiskunnallisesta tietämättömyydestä | Tiede\n30.3.2011 klo 0:00\n30.3.2011 klo 14:08\nMissä kansa on saanut sen vallan, jonka varastamisesta poliitikkoja tunteisiin vetoavasti syytetään, ovat tulokset olleet tuhoisia, kirjoittaa filosofi Tommi Uschanov.\n”Kaliforniassa talouspolitiikan linjauksista on viime vuosikymmeninä siirrytty asteittain päättämään lähes kokonaan kansanäänestyksillä, ja osavaltion julkinen talous on mennyt aivan katastrofaaliseen tilaan, kun kansalaiset ovat äänestäneet samanaikaisesti voimaan monia toisensa täysin pois sulkevia ja toisiaan vastaan sotivia asioita.”\nUschanovin mukaan kalifornialaiset eivät kuitenkaan ymmärrä syyttää tästä itseään vaan poliitikkoja. Se taas lisää entisestään poliitikkovihaa ja houkuttelee siirtämään yhä uusia asioita epäonnistuneen kansanäänestysmenettelyn piiriin, Uschanov pelkää.\nKalifornialaiset eivät siis vain olleet tietämättömiä osavaltionsa taloudenpidon kannalta olennaisista asioista, vaan myös tietämättömiä omasta tietämättömyydestään. Kyse on niin sanotusta Dunning–Kruger-ilmiöstä. Ihminen osaa asiat niin huonosti, ettei edes tajua, kuinka huonosti ne osaa. Tästä syystä hän ei ymmärrä tehdä ongelmalle mitään, mikä vuorostaan takaa hänen osaavan asiat huonosti vastakin.\nHauskasti kuvailtu ilmiö on yksi esimerkki tietämättömyyden tutkimuksesta. Tieto-oppi ja tieteenfilosofia ovat varmasti monille hyvin koulutetuille ihmisille tuttuja aloja, mutta tuskinpa kovin moni on ollut tietoinen siitä, että yhteiskunnallisen tietämättömyyden analyysillä on oikein oma tutkimusperinne.\nUschanov taisteli järkiperäisen yhteiskunnallisen keskustelunpuolesta jo edellisessä,vasemmistoälymystön henkistä latteutta itsekriittisesti suomineessa Mikä vasemmistoa vaivaa -teoksessaan. Suuressa kaalihuijauksessa Uschanov esittelee yhteiskunnallisen tietämättömyyden tutkimusperinnettä puolueettomammin.\nLiian usein ajatellaan, että älyllisiä kansalaishyveitä uhkaisivat vain kulttuurin yleinen viihteellistyminen ja ”kritiikittömyys”. Uschanov ihmettelee myös sitä, kuinka ”omilla aivoilla ajattelusta” ja ”uskalluksesta ajatella itse” on länsimaissa tullut niin itsestään selviä ihanteita, ettei niihin enää liitetä mitään tarkentavia reunaehtoja.\n”Sosiaaliset normit rohkaisevat ihmisiä olemaan "kriittisiä"paitsi sellaisten asioiden suhteen, joista heillä on hyvä tietämys, myös sellaisten asioiden suhteen, joista he eivät tiedä edes niin paljon, että tietäisivät, millainen suhtautuminen niihin ylipäänsä on kriittistä ja millainen taas epäkriittistä.” Vastalääkkeeksi Uschanov kaipaa asiantuntijuuden arvon palauttamista.\nUschanov on anekdootteineen riemastuttavan hauska – kuten kertoessaan vanhasta urbaanista legendasta, suuresta kaalihuijauksesta. Oikeastaan hän on aika optimistinenkin. Vaikka pelottavan suuri osa äänestäjistä vaikuttaa yhteiskunnallisista asioista täydellisen tietämättömiltä tomppeleilta, jollain lailla demokratiamme näyttää senkin kestävän.


Henkilösuunnittelua tosi pitkällä tähtäimellä | Satakunnan kauppakamari\nHenkilösuunnittelua tosi pitkällä tähtäimellä\nKirjoitus julkaistu Yliönä Satakunnan Kansa - lehdessä 18.4.2021\nNyt jännitetään, miten saadaan Suomi taas avattua viisaasti, pian, mutta terveysturvallisesti. Talouden starttilaukauksesta ei kannata myöhästyä, jottemme jää heti muista maista jälkeen, varsinkin kun me satakuntalaiset olemme erityisessä symbioosissa kansainväliseen bisnekseen. Toivottavasti emme tempoilisi, vaan fiksusti etenemme askel kerrallaan, vauhdilla, mutta suunnitelmallisesti.\nKoronasulkujen aikana monet ihmiset ovat pystyneet etsimään uuden työn, kun oma on ollut rajoitusten piirissä. Moni on toki myös eläköitynyt. Kohta tarvitaan taas roppakaupalla ammattilaisia, mutta ihan kaikki eivät enää olekaan palaamassa niihin saappaisiin, jotka jäivät odottamaan tilanteen helpottumista. Edessä voi siis olla erityinen tilanne henkilöstön suhteen. Tämä on toki hetkellistä, mutta kiinnittää huomiomme.\nTänä päivänä puhutaan onnistuneesta asiakaskokemuksesta. Sen rinnalle on noussut hyvä työntekijäkokemus. Nämä kaksi kulkevat vahvasti yhdessä. Hyvä työntekijäkokemus näkyy ja kuuluu, asiakkaille asti. Mistä se työntekijäkokemus itse asiassa alkaa? Moni ajattelee, että ensimmäinen päivä uudessa työtehtävässä uuden työnantajan palkkalistoilla lienee alkupiste, jonka jälkeen edetään erilaisten urasuunnittelujen kautta kohti seuraavia elämänvaiheita. Entä, jos näin ei olekaan? Millainen kokemus syntyy rekrytointivaiheessa, mistä syntyy kiinnostus yleensä hakeutua ja miten työnantaja on niiden vaihtoehtojen joukossa, joita seurataan?\nYrityksen kannalta on ajankohtaista yhä tarkemmin ja yksityiskohtaisemmin miettiä, missä ovat ne nuoret, jotka haluamme meille töihin. Miten tavoitamme heidät, mitä voimme tarjota jo opintojen aikana ja miten saamme heidän huomionsa? Normi yritysesittelyt ja myyntipresentaatiot eivät ehkä kolahda, vaan tarvitaan muuta. Olemme kokeilleet, että kun tarkkaan valitut ryhmät viedään hyvin pohjustettuun etäkohtaamiseen (korona-aikana) yrityksen väen kanssa, toimii se yllättävän hienosti. Nuoret ovat digimaailmassa kotonaan, uskaltavat keskustella ja osallistua ja parhaimmat porukat ovat oivaltaneet, että oikeastaan kyseessä on ryhmärekry-haastattelu. Monet yrityksistämme ottavat asiantuntijatehtäviin vain ´tehtaan lattian´ kautta eli halutaan nuoret kesätyöhön jo opiskeluvaiheessa ja siitä urapolku lähtee. Toki pitää nähdä vähän vaivaa, sillä Satakunnassa on todella paljon sellaisia yrityksiä, jotka eivät heti tule nuorten mieleen potentiaalisina työpaikkoina. Paljon voidaan tehdä. Silloin työntekijäkokemus alkaa parhaimmillaan jo koulunpenkillä.\nTyöelämään ovat tulleet jäädäkseen myös henkilöstöalan yritykset. Niidenkin kautta voi tutustua uuteen henkilöstöön. Aina ensimmäisenä ei enää tarvitse palkata kaikkea väkeä omille listoille, vaan uuteen tai muuttuvaan tarpeeseen voi olla järkevintä lähteä ensin vuokrahenkilöstön kautta oppimaan, millainen ratkaisu tulevaisuudessa toimii. Silloinkin työntekijäkokemus merkitsee paljon, sillä asiakas ei tiedä, tekeekö työn firman oma vai vuokrafirman henkilö.\nOsaamisen pitäisikin pikkuisen muuntautua ihan joka päivä. Rekrytoidaan uudella kulmalla ajatellen, ei tätä päivää, vaan huomista ja ollaan tarkkana, että henkilöstömme uudistuu, sekä meillä jo töissä olevat ja ne, jotka ovat vasta tulossa.\nKirjoittaja on Satakunnan kauppakamarin toimitusjohtaja, joka uskoo henkilöstön olevan merkityksellisin tulevaisuuden tekijä yrityksissä.


Ystävyyden juhlaa | RedNet\nOlet täällä:Etusivu › Ystävyyden juhlaa\n10.04.2017 - 13:57 (Päivitetty 10.04.2017 - 14:26) - Noora Pajari\n"Tampereella oli paljon iloa ja naurua ystävien kunniaksi."\nSPR Hämeen piirin ystävätoimijoita juhlittiin näyttävästi lauantaina 8.4.2017 Tampereella ravintola Ziberiassa. Normaalisti ystävätoiminnan vapaaehtoiset ovat vuosittain tavanneet toisiaan pienimuotoisemmissa aluetapaamisissa. Tänä vuonna päätettiin toimia toisin ja kutsua kaikki ystävät yhteen suureen juhlatapaamiseen.\n- SPR Hämeen piiri täyttää tänä vuonna 80 vuotta, joten päätimme sen myötä juhlistaa myös ystävätoimintaa ja kiittää vapaaehtoisia näyttävämmin. Juhlassa vapaaehtoiset pääsevät laajemmin tapaamaan toisiaan, mikä luokin juhlalle erityistä arvoa, kertoo piirin sosiaalitoiminnan päällikkö Johanna Raivio. Ystävätoiminnalla on pitkät perinteet Hämeen piirin alueella ja toimintaa löytyy tälläkin hetkellä 39:stä osastosta. Ystävätoiminnan vapaaehtoisia on kaiken kaikkiaan Hämeessä hieman yli tuhat, joten kiitos ja muistaminen ovatkin enemmän kuin paikallaan.\nRavintola Ziberiaan oli kokoontunut 223 juhlijaa 23:sta eri osastosta, aina Mäntästä Riihimäelle ja Hollolasta Nokialle asti. Juhla avattiin Johanna Raivion ja piirin monikulttuurisuustoiminnan kehittäjän Anu-Rohima Myllärin kiitoksin. Vapaaehtoisia puheessaan muisti myös piirin toiminnanjohtaja Pentti Savolainen. Juhlaväen hauskuuttamisesta vastasivat hullunkuriset ja hellyttävän hauskat Senioriklovnit. Lisäksi nauruhermoja kutkuttamassa kävi Improvisaatioteatteri Snorkkeli taitavine esiintyjineen. Aurinkoista iltapäivää siivitti juhlijoiden tunteetkin pintaan nostanut musiikkiesitys – Sinin ja Markon herkät kappaleet osuivat ja upposivat juhlaväkeen. Ja vielä kun ruokakin oli hyvää ja kakku maistui, niin eihän juhla voi olla kuin onnistunut!\nPäivän kruunasi juhlan jälkeen järjestetty Tampereen kaupungin vastaanotto Museokeskus Vapriikissa. Vastaanotolla vapaaehtoisia tervehtimässä kävi Tampereen kaupungin hyvinvointijohtaja Taru Kuosmanen. Osa väestä kävi tutustumassa Tammerkoski ja kosken kaupunki –näyttelyyn.\nIloisia ilmeitä katsellessa ja naurua kuunnellessa täytyy todeta, että päivä oli varsin hieno, ja vapaaehtoiset saivat ansaitsemansa ison kiitoksen.\nKertakaikkisen ihana iltapäivä ja ilta Tampereella!\nTeksti ja kuvat: Noora Pajari\nJuhlakuvia löydät täältä.


MAKARONILAATIKON UUSI ELÄMÄ - 52 Weeks of Deliciousness\nliharuoka laatikko punaviini\nmitä tehdä ruoaksi tänään?\nraa'at makaronit makaronilaatikko\nEdellinen kirjoitus Neljän tähden illalliset, 3.kausi\nSeuraava kirjoitus Toimistolounas: vihreät leivät\nMä tein just makaronilaatikkoa ja curry ja 5 vuotta kypsytetty parmesan sekoitettuna seokseen teki siitä aivan saaaaaakelin hyvää. Mut tää pitää kyl testaa! Kuulostaa vaan tosi vähäiseltä toi viinin/kostukkeen määrä, ku tollaseen määrään yleensä menee se 7dl maitoa ja 3 munaa ja makaronit on jo keitetty (eli sisältää myös nestettä) .. ?\nNo niin, nyt tätä on ihan pakko kokeilla!\nHihi, hauskaa kun vaihdellaan näitä makaronilaatikkoreseptejä 🙂\nVoi ei, mun ex-mies oli sitten 10 vuotta sitten aikaansa edellä. Oli laittanut meidän makaronilaatikkoon punaviiniä ja minä ihmettelin, miten se on niin kumman makuista ja jätin syömättä. Hyi minua! 😀 Pitää varmaan ottaa uusinta ja todistaa, että vika oli mun päässä. 😉\nItsekin olen tehnyt näitä versioita, että makaroonit raakana mukaan, toimii yllättävän hyvin ja vie yhden vaiheen valmistuksesta pois. Meidänkin lemppari makaroonilaatikkoon tulee tomaattia, niin silloin ei tosiaan ketsuppia kaipaa. Ei edes mies, joka ei suostu syömään mitään perinteisiä ruokia ilman ketsuppia.\nHhi, nyt sitten kokeilemaan uudelleen jospa vaikka mieli olisi myös 10 vuodessa muuttunut 😉\nYhdessä ravintolassa jossa olin harjoittelussa joskus, neuvottiin näin tekemään,siis että makaroneja ei keitetä. Oli hyvää mutta kotona ei ole tullut tehtyä kuin kerran. Kiva että palautit tän muistiin ja tuo pekoni kuulostaa hyvältä,pitää seuraavaks tehdä tällä ohjeella 🙂\neikös sulla ollu juuret saksassa? Vai muistanko väärin? Tuli mieleen eilen Saksalaista safkaa tehdessä. Siis resepti oli saksasta 😉\nJuuu! olen puoliksi saksalainen 🙂 tuleekohan se saksalainen ruoka jota teit lähiaikoina blogiin?\nYhdysvalloissa asuessa ihastuin siellä usein tarjottuun makaroonilaatikkoon,baked zitiin,jota sitten tein itsekin usein,tosin vaihdoin lihan joko soijaproteiiniin tai munakoisoon. Laitan tähän linkin yhteen ohjeeseen,sillä kokeilemisen arvoinen makaroonilaatikko tämäkin;D\nKiitos Jael! kyllä makaronilaatikosta on moneksi 😉\nMakaronilaatikko on ollut mun lempiruoka lapsesta asti! Tosin kun rupesin 13-vuotiaana kasvissyöjäksi, niin jauheliha vaihtui soijarouheeseen. Edelleen teen makaronilaatikon aina soijarouheeseen, vaikka nykyisin syönkin jonkin verran lihaa. Mutta tuohon sun reseptiin – mulla on ollut sellainen ongelma, että poikaystävä ei tykkää mistään ”perinnekotiruuista”, ei myöskään makaronilaatikosta, eli olen kokkaillut makaronilaatikkoa vain silloin, kun hän ei ole ollut kotona. Oon aika satavarma, että tuo sinun versio kelpaisi poikaystävällenikin!! 😀 Eli täytynee kokeilla, kiitos reseptistä!\nKerro Tuuli ihmeessä maistuiko tämä versio poikaystävälle? 🙂 meillä tuntuu kelpaavan lähes ruoka kuin ruoka jos jemmaa sinne sekaan pekonia.


Perusturva myöntää ainoastaan yleisavustuksia. Perusturvan avustuksilla tuetaan terveyttä ja sosiaalista hyvinvointia edistävää toimintaa. Perusturvan vuoden 2019 avustusten hakemukset liitteineen tulee toimittaa Alajärven kaupungin kirjaamoon, Vimpelin kunnan kirjaamoon tai Lappajärven kunnan kirjaamoon 28.2.2019 klo 15.00 mennessä. Lisätietoa perusturvan avustuksista Järvi-Pohjanmaan perusturvalautakunnan avustussäännöstä, hakulomake.\nSivistystoimen avustuksia myönnetään paikallisille, pääsääntöisesti kulttuuri-, liikunta-, nuoriso- ja virkistystoimintaa tuottaville järjestöille tai yhdistyksille. Kulttuuriavustuksia jaetaan ainoastaan kohdeavustuksina, liikunta- ja nuoriso avustusmäärärahoista jaetaan yleis- ja kohdeavustuksia. Sivistystoimen avustushakemukset vuodelle 2019 liitteineen tulee toimittaa kuntien kirjaamoihin 01.04.2019 klo 15.00 mennessä.\nSivistyslautakunnan avustussääntö (pdf)\nSivistystoimen tulostettava avustushakemuslomake (pdf)\nYleishallinnon avustusten myöntämisestä päättää kaupunginvaltuusto talousarvion hyväksymisen yhteydessä. Yleishallinnon yleisavustukset ovat haettavissa kerran vuodessa kuukauden hakuajalla. Pääsääntöisesti hakuaika on talousarviota edeltävän vuoden syyskuun loppuun mennessä. Lisätietoa yleishallinnon avustuksista yleishallinnon avustussäännöstä.\nAvustushakulomake 2019 ja avustussääntö.pdf\nTulostettava sähköinen lomake yleis- ja kohdeavustus.doc\nAvustussääntö sivistyslautakunta 2017.pdf\nSivistystoimen lomake yleis- ja kohdeavustus.pdf


Rinteen hallituksen kuntatalousohjelman mukaan kuntatalouden näkymät huolestuttavan heikot\nRinteen hallituksen ensimmäinen kuntatalousohjelma on julkaistu. Syksyn 2019 kuntatalousohjelma on laadittu valtion vuoden 2020 talousarvioesityksen ja hallituksen ensimmäisen julkisen talouden suunnitelman (JTS) valmistelun yhteydessä.\nKuntatalouden heikkenemisen taustalla oli kuntatalouden toimintamenojen kasvun nopeutuminen ja investointien kasvu erityisesti kunnissa. Talouden ja työllisyyden hyvästä kehityksestä huolimatta kuntien verotulot kääntyivät laskuun muun muassa ennakoituja korkeampien veronpalautusten vuoksi. Kuntien tulopohjaa heikensi myös valtionosuuksien väheneminen.\nTilastokeskuksen julkaisemien neljännesvuositilastojen perusteella kuntatalouden menojen kasvu jatkuu vuonna 2019. Samanaikaisesti toimintatulojen kasvu on maltillista ja verotulojen kasvu jää odotettua vaimeammaksi. Verotulojen kertymään on kuluvana vuonna vaikuttaneet useat tekijät, joiden ennustaminen ja ennakointi on ollut hankalaa.\nKuluvana vuonna veroennustetta alentaa suhdannenäkymien heikentymisen lisäksi verotuksen järjestelmämuutokset: ennakkopidätysmenettelyn muutokset ja tulorekisterin käyttöönotto. Kuntatalouden tuloksen arvioidaan heikkenevän kuluvana vuonna selvästi, kun vielä kevään kuntatalousohjelmassa sen arvioitiin hieman paranevan edellisvuodesta.\nValtiovarainministeriön kansantalousosaston laatiman kehitysarvion perusteella kuntatalouden kehitysnäkymät pysyvät huolestuttavan heikkoina koko kehyskauden 2020-2023, ja tulojen ja menojen epätasapaino pysyy vuosina 2020–2023 mittavana. Toimintamenojen kasvun arvioidaan jatkuvan keskimäärin 3,4 prosentin vuosivauhdilla.\nMenojen kasvua lisäävät niin sosiaali- ja terveyspalvelujen kysynnän kasvu, hallitusohjelman toimenpiteet, ansiotason oletettu kasvu kuin kuntien investointipaineet. Samanaikaisesti verotulojen arvioidaan kasvavan keskimäärin 2,7 prosentin ja valtionapujen 4,2 prosentin vuosivauhdilla. Kuntatalouden lainanottotarvetta heijastava toiminnan ja investointien rahavirta on kehitysarviossa kehyskaudella 1,9–2,7 mrd. euroa negatiivinen.\nKuntatalouden näkymiä heikentävät myös väestörakenteen muutoksesta aiheutuva kasvava menopaine ja suhdannetilanteen heikkeneminen.\nMahdollisuudet menopuolen sopeutukseen on erityisesti pienimmissä kunnissa usein jo pitkälti käytetty, joten kunnallisveroprosentteihin kohdistuu lähivuosina huomattavaa korotuspainetta ja kuntatalouden velkaantuminen uhkaa kasvaa.\nKuntatalousohjelmassa kuntien rahoitusaseman muutosta arvioidaan myös kuntakokoryhmittäin. Tarkastelu tehdään samoin periaattein kuin koko kuntatalouden kehitysarvio. Tarkastelun perusteella toiminnan ja investointien rahavirta (rahoituksen tasapaino) vaihtelee lähivuosina merkittävästi kuntakokoryhmittäin.\nEnnusteen perusteella toiminnan ja investointien rahavirta olisi negatiivinen kaikissa kuntakokoryhmissä jokaisena tarkasteluvuonna. Yli 100 000 asukkaan kuntakokoryhmässä tilanne olisi kuitenkin muita kuntakokoryhmiä hieman parempi. Rahoituksen tasapaino heikkenee eniten pienissä kuntakokoryhmissä, sillä pienimmissä kunnissa verorahoituksen kasvu on heikkoa, eikä se riitä kattamaan arvioitua toimintamenojen kasvua.\nRinteen hallitus on sitoutunut siihen, että normaalin kansainvälisen talouden tilanteessa julkinen talous on tasapainossa vuonna 2023. Hallitus on asettanut ensimmäisessä julkisen talouden suunnitelmassaan julkiselle taloudelle ja sen alasektoreille omat rahoitusasematavoitteensa. Hallitus on päättänyt, että paikallishallinnon (kuntatalouden) rahoitusaseman tulee olla vuonna 2023 korkeintaan puoli prosenttia alijäämäinen suhteessa kokonaistuotantoon.\nRahoitusasematavoitteen saavuttamiseksi hallitus on asettanut kuntataloudelle sitovan euromääräisen menorajoitteen, jolla rajoitetaan valtion toimenpiteistä kuntatalouden toimintamenoihin aiheutuvaa painetta.\nMenorajoite koskee valtion toimista kuntatalouteen aiheutuvaa menojen muutosta. Sen toteutumista seurataan vuosittaisissa julkisen talouden suunnitelman tarkistuksissa. Menorajoitteen mitoituksessa otetaan huomioon vuosien 2020-2023 julkisen talouden suunnitelmaan ja vuoden 2020 talousarvioesitykseen sisältyvät kuntatalouteen vaikuttavat uudet toimet. Hallitus on päättänyt, että sen toimenpiteiden nettovaikutus on vuonna 2023 kuntatalouden toimintamenoja 520 milj. euroa lisäävä verrattuna kevään 2019 niin sanottuun tekniseen julkisen talouden suunnitelmaan.\nLue lisää: Kuntatalousohjelma vuosille 2020-2023, syksy 2019 (Valtiovarainministeriö)


lokakuu | 2014 | Kyllä on ihmisen hyvä\nYlpeä ja ennakkoluuloinen\nKyllä on ihmisen hyvä olla taas niin tavattoman ylpeä lapsestaan. Sunnuntaina Kuutti pelasi pajatsoa tunkemalla purkin kantta patterin väliin. Aina voitti. Sen lisäksi Kuutti näytti kuinka hienosti hän osaa nuolla puurolautasensa puhtaaksi. Kumpikaan vanhemmista ei myönnä opettaneensa hänelle tätä(kään)hienoa taitoa.\nKyllä on ihmisen hyvä elää yhä epävarmuudessa. Kakun pituudesta ei siis vieläkään ole tietoa. Ihminen on yrittänyt pysytellä positiivisena ja uskotella itselleen olevansa sen verran spesiaalitapaus, että työpanostani tässä organisaatiossa vielä tarvitaan jatkossakin mutta yritäpä tässä nyt sitten katsoa tulevaisuuteen ja tehdä keväälle suunnitelmia kun et tiedä jatkuuko pesti kuitenkaan.\nKakkua ja viila\nKyllä on ihmisen hyvä näin yt-aikaan vielä toistaiseksi saada pitää työpaikkansa. Saa nimittäin melkein viikottain juoda kakkukahveja vapaaehtoisesti poistuneiden ”kunniaksi”. No, maanantaina ihminen kenties tietää lisää siitä kuinka pitkä kakku tämän työnantajan pöydässä vielä odottaa. Tai sitten ei.\nPäällystevaurio tai aivovaurio\nKyllä on ihmisen hyvä kerätä agressioita työpäivää varten jo seesteinä aamuna työmatkapyöräillessään. Kyllä on oikeasti hienoa, että vihdoinkin lähitienoon pyörätiet saavat uuden päällysteen mutta mitä turhaan sitä tienkäyttäjiä, just niitä pyöräilijöitä, turhaan asiasta varoittamaan. On paljon hienompaa kun rouhii noin metrin matkalta ja koko väylän leveydeltä asfaltin irti ja tuuppaa varoitukseksi noin 40cm korkean valaisemattoman kartion siihen paljaaksi raavittuun kohtaan. Näitä esteitä matkaan mahtui neljä. Aamuhämärässä ja heikosti valaistulla raitilla ihminen ehti muutaman kerran kirota ja ihmisellä oli sentään valo pyörässä (ja toki kypäräkin).\nKyllä on ihmisen hyvä syödä. Kiitos anopin, viikonlopun ruoka oli hirveä.\nKuutin parempi ruispuuro\nKyllä on ihmisen hyvä olla ylpeä jälkikasvustaan. Tänään Kuutti vastasi itse aamupuurostaan tai siis santsikierroksesta. 1. Kaadetaan ensin ruokalapun kouruun maitoa nokkamukista 2. Otetaan pala ruisleipää 3. Annetaan ruisleipämurusten pudota suusta ruokalapun kaukaloon 4. Annetaan turvota 5. Nautitaan kylmänä paljain sormin suoraan kaukalosta lisävinkki. Jos leipää jäi vielä, sitä voi dippailla suoraan seokseen ja imeskellä suurella nautinnolla. On se vaan niin kätevä.\nKyllä on ihmisen hyvä käydä välillä ostoksilla ahdistumassa. Kuinka vaikeaa voi olla ostaa yksi tavallinen neuletakki? Sellainen mitään sanomaton vaikka musta mutta taskullinen malli? Tällä hetkellä jokainen rättikauppa pitää valikoimissaan vain halatteja, kaapuja, keinokuituisia ja kutittavia säkkejä, tällaiselle persjalkaiselle täysin sopimattomia pitkiä takkimaisia kummajaisia. Pitääkö tämäkin tehdä itse?


Lemminkäisenkatu 17 B 63 – Vuokrataan 2H+KK - Lumo.fi\nLemminkäisenkatu 17 B 63\nKompakti pikkukaksio hyvältä paikalta Turun Vasaramäestä.\nTämä näppärä Lumo-vuokrakoti sijaitsee Turun Vasaramäen alueella, aivan Kupittaan urheilupuiston vieressä. Reilun kilometrin sisällä sijaitsevat Turun ammattikorkea koulu, yliopisto ja Kupittaa juna-asema. Suosittuun Kupittaan Citymarkettiin on matkaa noin 1,5 kilometriä.\nKodissa on kaksi saman kokoista asuinhuonetta ja niiden väliin jää pieni keittokomero ja kylpyhuone. Pohjaratkaisunsa vuoksi asunto sopii erinomaisesti kimppa-asunnoksi vaikkapa kahdelle opiskelijalle. Molemmissa huoneissa ja eteisessä on kaappitilaa. Lattiassa on muovimatto ja seinät ovat maalatut.


Olen joskus muutama vuosi sitten koulussa musiikin tunnilla kuunnellut levyä, jossa oli erikokoisilla menetelmillä tuotettua musiikkia. Esim. flyygelin kielten… | Kysy kirjastonhoitajalta\nOlen joskus muutama vuosi sitten koulussa musiikin tunnilla kuunnellut levyä, jossa oli erikokoisilla menetelmillä tuotettua musiikkia. Esim. flyygelin kielten…\nOlen joskus muutama vuosi sitten koulussa musiikin tunnilla kuunnellut levyä, jossa oli erikokoisilla menetelmillä tuotettua musiikkia. Esim. flyygelin kielten päälle oltiin aseteltu esineitä ja sitten soitettu jokin kappale. Mikäköhän levyn nimi voisi olla?\nModerni avantgarde taidemusiikki sisältää runsaasti perinteisistä menetelmistä poikkeavilla keinoilla tuotettua musiikkia. Uudenlaisten äänien ja sointivärien tuottamiseen on käytetty instrumenttien soittotapojen laajentamisen lisäksi mm. tietokoneita, live-elektroniikkaa, kattiloita, risuja jne. Tähän liittyy myös kysyjän mainitsema ”preparoitu” piano. Pianon kielien päälle on aseteltu mm. ketjuja, laseja ja muovinpalasia.\nEräs keskeisimmistä ja rohkeimmista ilmaisukeinojen uudistajista on säveltäjä John Cage (1912-1992). Uskonkin, että koulun musiikkitunnilla on soitettu hänen teoksiaan. Kirjastoissa on aiheesta runsaasti materiaalia mm. CD-levy ”John Cage: Sonatas and Interludes for prepared piano.” Muita keskeisiä uusia sointivärejä luovia säveltäjiä ovat mm. Karlheinz Stockhausen, suomessa Kaija Saariaho ja Hermann Rechberger – vain muutaman nimen mainitakseni.\nErinomaista kirjallisuutta ovat esimerkiksi ”Klang – uusin musiikki” sekä Paul\nGriffiths:n ”Musica nova – modernin musiikin historia.” Molemmat löytyvät pääkaupunkiseudun kirjaston kokoelmista. Aineiston voi paikallistaa yhteisestä tietokannasta osoitteessa http://www.libplussa.fi .\nMistä voisin löytää tietoa 2000-luvusta tälläista tietoa--> muoti,musiikki, bändit mitkä kaikki oli silloin suomessa in. ;D\nEtsisin pianokappaleita, jotka on soitettu soinnuilla tai joissa erityisesti kuuluvat/korostuvat soinnut. Olisiko antaa pari esimerkkiä? Mielummin…\nEtsin runokokoelmaa, josta löytyy P Nerudan runo "Rakastan sinua tässä". Ei tunnu löytyvän Nerudan omista ,vaan on ilm joku muu runokokoelma. Runo on julkaistu…


Viidennen Digitalism Challenge -kurssin teemana on erittäin ajankohtainen Nordic Smart Government | Aalto-yliopisto\nViidennen Digitalism Challenge -kurssin teemana on erittäin ajankohtainen Nordic Smart Government\nDigitaalista taloustietoa hyödyntämällä pyritään vastaamaan myös Suomen hallituksen tavoitteisiin.\nKauppakorkeakoulu on rakentanut hackathon-kurssikonseptia yhdessä Accenturen ja siihen kuuluvan palvelumuotoiluyksikkö Fjordin asiantuntijoiden kanssa vuodesta 2015 alkaen.\nAccenture ja Aalto-yliopisto järjestävät loppusyksystä jo viidettä kertaa Digitalism Challenge -nimeä kantavan ”Hackathon”-kurssin, jolla reilut 100 opiskelijaa ratkoo julkisen sektorin haasteita. Osallistujat ovat pääosin maisteritason kauppatieteiden opiskelijoita, mutta kurssille osallistuu myös Aalto-yliopiston tekniikan alan ja Taiteiden ja suunnittelun korkeakoulujen opiskelijoita.\nTänä syksynä ratkaistavien haasteiden teemana on yritystoiminnan helpottaminen ja uudet palvelut, joita voidaan rakentaa reaaliaikaisen rakenteisen taloustiedon avulla. Kurssi vastaa erinomaisesti myös Suomen hallituksen tavoitteisiin tehdä Suomesta reaaliaikatalouden edelläkävijä.\nKäytännössä tämä tarkoittaa, että esimerkiksi tiedot liiketapahtumista voivat siirtyä standardissa, rakenteisessa muodossa ja reaaliaikaisesti yritykseltä toiselle ja yrityksiltä viranomaisille. Kuitit ja laskut tarvitaan sähköisessä muodossa, jotta tietojen vaihto toteutuisi automaattisesti. Opiskelijat saavat kurssilla käyttöönsä Nordic Smart Government- eli NSG-hankkeessa tuotettua simuloitua sähköistä yritysdataa eli osto- ja myyntilaskuja, kuitteja ja tiliotteita.\nDigitalism Challenge -kurssin haastetehtävät muodostuvat Nordic Smart Governmentin tavoitteista. Näkökulmana on elintarvikeketjussa toimivien pk-yritysten haasteet, kuten elintarviketurvallisuuteen liittyvän omavalvonnan kirjaamisvelvoitteiden toteuttaminen digitaalisesti.\nSuomessa NSG-hanketta vetää Patentti- ja rekisterihallitus yhteistyössä Valtiokonttorin ja Verohallinnon kanssa. Valtiokonttori on kehittänyt verkkolaskutusta ja sähköistä kuittia, ja nyt työ jatkuu myös pohjoismaisella tasolla NSG-hankkeessa. Verohallinto on aktiivisesti mukana kehittämisessä, sillä taloushallinnon automatisoituminen sujuvoittaisi myös yritysverotusta.\n”Opiskelijoilla on jälleen mahdollisuus tehdä hyvää yhteiskunnalle käyttämällä luovuuttaan ja osaamistaan. Lisäksi he saavat tekemisestään palautetta mukana olevien organisaatioiden ”coacheilta” ja pääsevät verkostoitumaan”, sanoo vanhempi yliopistonlehtori Johanna Bragge Kauppakorkeakoulun tieto- ja palvelujohtamisen laitokselta. Hän vastaa Aallon osalta kurssista. Kurssin työpajoja fasilitoivat Braggen kanssa työelämäprofessori Esko Penttinen ja tutkija Juha Eskelinen tieto- ja palvelujohtamisesta sekä yliopistonlehtori Tapani Kykkänen laskentatoimen aineesta.\nKaksipäiväinen hackathon ja finaali marraskuussa\nKauppakorkeakoulu on rakentanut hackathon-kurssikonseptia yhdessä Accenturen ja siihen kuuluvan palvelumuotoiluyksikkö Fjordin asiantuntijoiden kanssa vuodesta 2015 alkaen. Erinomainen yhteistyö jatkuu tänä syksynä opiskelijoiden osalta lokakuun viimeisellä viikolla kurssin kickoff-tapahtumalla. Kaksipäiväinen hackathon pidetään 11.–12. marraskuuta ja finaali 25. marraskuuta Dipolissa, Otaniemessä.\nNähtäväksi jää, millaisia ratkaisuja opiskelijat kehittävät uusilla palveluinnovaatioilla. Tavoitteena on parantaa pk-yritysten kilpailukykyä ja tehokkuutta sekä vähentää hallinnollista taakkaa automatisoinnin keinoin ja dataa hyödyntäen. Ratkaisujen toivotaan myös auttavan yrityksiä kasvamaan ja erottautumaan teknologioilla.\n040 530 1032\nNordic Smart Government -hanke:\nPatentti- ja rekisterihallitus (PRH)\n029 509 5300\n029 512 4409\nTwitterin hashtag PS tulee sanoista Public Sector, sillä Digitalism Challengessa keskitytään ratkomaan erityisesti julkisen sektorin haasteita ja näin helpottamaan niin pienten yritysten kuin kuluttajienkin arkea.\nOpinnot Julkaistu: 13.4.2021\nKoe: Muutos -kurssi rauhan ja yhteisymmärryksen asialla\nKoe: Muutos -kurssilla paneuduttiin keväällä 2021 designaktivismiin, rauhanprosesseihin ja yhteisymmäryksen syntymiseen.\nYhteistyö, Opinnot Julkaistu: 9.4.2021\nGlobal Marketing Management -kurssilla toteutettiin erinomaisia yritysprojekteja\n”On upeaa, miten ammattitaitoisia, vilpittömiä ja vuorovaikutukseen virittäytyneitä tämän päivän opiskelijat ovat.”\nOpinnot Julkaistu: 9.4.2021\nHelsinki GSE julkaisee suomenkielisen käännöksen maailmalla suositusta taloustieteen perusteiden verkkokirjasta\nVerkkokirja tarjoaa vastaukset talouden suuriin kysymyksiin niin, että ne ovat kaikkien saatavilla.\nYhteistyö, Opinnot Julkaistu: 8.4.2021\nAalto-johtoinen kärkihanke löysi tapoja opiskelijayrittäjyyden tukemiseen\nOpetus- ja kulttuuriministeriön rahoittama YYTO-hanke tutki keinoja opiskelijoiden yrittäjämäisen ajattelun lisäämiseen ja tukemiseen.\nViidennen Digitalism Challenge kurssin teemana on erittäin ajankohtainen Nordic Smart Government


Osa-aikainen toimistoassistentti, Henkilöstöpalvelu Heimo\nIlmoituksen osoite: https://tyopaikat.oikotie.fi/tyopaikka/1334987\nVantaan Metalli Oy - teemme uutta, korjaamme vanhaa\nKiinteistökorjauksien lisäksi valmistamme myös tarvittavat osat joko toimipisteessämme tai tapauskohtaisesti myös asiakkaan luona!\nEtsimme asiakkaallemme Vantaan Metalli Oy:lle:\nToimistoassistenttia osa-aikaiseen työsuhteeseen.\nTyössä vaaditaan hyvää asiakaspalvelutaitoa, aktiivista ja positiivista työotetta, tarkkuutta sekä hyvää paineensietokykyä. Olet myös tottunut käyttämään Microsotf Officen työkaluja.\nAikaisempi kokemus toimistotehtävistä ja puhelintyöskentelystä katsotaan eduksi, mutta ei ole välttämätöntä. Työ sopii myös esimerkiksi lisätyötä etsivälle opiskelijalle.\nTyön aloitus sopimuksen mukaan ja työsuhde on aluksi osa-aikainen ja määräaikainen. Työtä on aluksi tarjolla noin kaksi päivää viikossa.\nVakuuta meidät hakemuksellasi - täytä hakemus kyseisen työpaikkailmoituksen kautta. Liitä mukaan myös ansioluettelosi sekä vapaamuotoinen hakemuksesi palkkatoiveineen. Huomioithan, että hakemuksia käsitellään jo hakuaikana ja paikka täytetään sopivan työntekijän löydyttyä. Lisätietoja tehtävästä antaa Tommi Seljas, Henkilöstöpalvelu Heimo Oy, tommi.seljas@hpheimo.fi, 044 777 5109.


Slipknot-yhtyeen 38-vuotias basisti löytyi kuolleena – Stara\nSlipknot-yhtyeen 38-vuotias basisti löytyi kuolleena\nViihdeuutiset 25.5.2010, 0:50 · Stara.fi\nHuippusuositun Slipknot-yhtyeen jäsen Paul Gray on kuollut. 38-vuotias basisti löydettiin maanantaina menehtyneenä hänen hotellihuoneestaan Iowassa Yhdysvalloissa. Asiasta uutisoineen TMZ-julkaisun mukaan tieto on paikallisen poliisin vahvistama.\nViranomaisten mukaan hotellin työntekijä löysi Grayn ruumiin TownePalace Suites -hotellista varhain maanantaiaamuna. Tässä vaiheessa poliisilla ei ole epäilyksiä rikoksesta kuolemantapaukseen liittyen, koska paikalta ei ole löytynyt mitään siihen viittaavaa. Alustavien tietojen mukaan kuolinsyy tullaan kuitenkin selvittämään tutkimuksilla.\nPaul Gray oli syntynyt 8.4.1972. Slipknot-yhtyeensä lisäksi hän soitti urallaan myös muutamissa muissa yhtyeissä, kuten Anal Blast, Vexx, Body Pit ja Inveigh Catharsi. Lisäksi hän toimi basistina myös Unida-yhtyeessä vuonna 2003. Samana vuonna hän joutui ongelmiin viranomaisten kanssa jouduttuaan auto-onnettomuuteen ja jäätyään kiinni kovien huumeiden käytöstä.


Digitaaliset Kolikkoautot Myytävänä Vuonna 2020 :: alfredchurchill.com\nDigitaaliset Adlibris verkkokauppa – Laaja valikoima ja.\nPartioviikon viettämisessä oli vuonna 2019 mukana 30 000 lasta 1500 esikouluryhmästä 1000 esikoulua. Vuonna 2018 mukana oli 24 000 lasta. Ilmoittautuminen. Ilmoittautuminen kampanjaan tehdään 31.1.2020 mennessä. Ilmoittaudu tästä. Materiaalit lähetetään ilmoittautuneille esikouluille maaliskuun aikana. Kuusankosken joulumarkkinoita ei tänä vuonna järjestetä, Taideruukin tapahtuma teki myyntipaikkaennätyksen — Katso täältä lista Kouvolan seudun monista joulumyyjäistä ja joulunavauksista. Kustannukset ja työmäärä kävivät liian suuriksi Sami Hyypiä -areenan joulutapahtumassa.\nDigitaaliset formaatit. E-kirjat ovat pääsääntöisesti Epub-formaatissa yleinen sähköisten kirjojen ja muiden digitaalisten julkaisujen tallennukseen käytetty tiedostomuoto tai PDF-muodossa. Kaikki digitaaliset äänikirjat ovat saatavilla MP3-muodossa. Jotkin äänikirjat ovat saatavilla myös AAC-muodossa tai suoratoistoformaatissa. BMW.fi käyttää evästeitä – mukaan lukien kolmansien osapuolten evästeitä – kerätäkseen tietoa siitä, miten vierailijat käyttävät verkkosivustoamme. Tutustu Sonyn laadukkaisiin tuotteisiin ja tekniikkaan niiden takana. Pääset välittömästi Sonyn kauppaan ja Entertainment Networkiin. Salon seudun kulttuurista ja yhteiskunnallista muutosta koskevaan tutkimukseen ja museotoimintaan on vuonna 2020 haettavissa yhteensä noin 80 000 euroa. tammikuuta 2020 Loimaa Sari Holappa Tuulensuun palvelukeskuksessa syyskuussa työt aloittanut nelivuotias labradorinnoutaja Bella ottaa asiakkaat vastaan häntä iloisesti heiluen. 50 metrin allasta visioitiin kylpylän kylkeen vuonna 2018, mutta hankkeessa mukana olleet Imatran Kylpylän tahot eivät kuitenkaan enää seiso ajatuksen takana. Lassi Nurmen mukaan vaihtoehto voisi säästää miljoonia, sillä synergiaeduista on jo osin mustaa valkoisella.\nTänä vuonna vuonna tuokin raja on hyvinkin saavutettavissa. Hallikainen muistelee parhaana vuotena rekisteröidyn peräti 1100 uutta Scaniaa: - Taisi olla vuosituhannen alussa, vuonna 2002 tai 2003. Metsä Groupiin kuuluva Metsä Tissue on valinnut Tiedon tietojärjestelmäympäristönsä kehittäjäksi ja mahdollistamaan modernit digitaaliset ratkaisut. Uusi. Tynkkylänjoen kartano on myynnissä — hinta noin 4 miljoonaa euroa. Liikemies Pekka Salmen vuonna 2006 ostama kartano on myynissä. Alueen matkailualuetta on kehittänyt myös edesmenneen liikemiehen tytär Natasha Salmi.\nTaipalsaarella sijaitsevan hotelli Saimaanrannan henkiinjäämistaistelu on ohi. Omistajayhtiö Saimaan Loma-Hovi Oy asetettiin konkurssiin elokuun lopulla. Venäläistaustainen yrityksen haki konkurssiin Keskinäinen eläkevakuutusyhtiö Ilmarinen. Metsästyspelejä, kylähulluja ja oravannahkoja — Pioneeripuiston Erämessuja ei järjestetty tänä vuonna, joten Korialla pidettiin Mini-Erämessut. Kylähullut esittelivät itse kaivertamiaan haapioita ja eläinraatojen putsaaja puolestaan kalloja. Metsästyksen mainetta haluttiin myös kohentaa. Silventoisen suvussa on puhuttu Skinnarilan hovin ostamisesta takaisin, mutta arjen realismi tulee vastaan — Henkiset siteet pysyvät, vaikka paikka myytiin vuonna 1963: ”Se on satumainen paikka meille sukulaisille” Toivo Kuulan ja Alma Silventoisen tyttärenpoika Markku Marttinen oli yhdeksänvuotias, kun suku luopui Skinnarilan hovista. 2016; Kirjoittaja Hal Hodson. Google lyödään lyöntiin. Kuluttajat ovat vuosien ajan odottaneet innokkaasti yrityksen itse ajavien autojen julkista markkinoille saattamista: itsenäisiä palkoja, jotka antavat meille vapauden lukea, katsella televisiota tai työskennellä muissa tehtävissä kuin ajamisessa.\ntorstai, 23. tammikuu 2020. Suvaitsevaisuus ja orjamaisuus. Ranskan presidentti Macron vieraili Israelissa kirkossa, jonka ottomaanit lahjoittivat Ranskan keisarille Napoleon III:lle vuonna 1856, ja siitä lähtien sen katolla on liehunut trikolori. Macron nosti hirrrveän haloon. OneNote-opas €15.00 Tämä digitaalinen itseopiskelumateriaali pdf on vuonna 2016 julkaistun oppaan päivitys. Se on kirjoitettu Windows-käyttöjärjestelmään asennettuun OneNote 2016 -versioon perustuen.\nEtusivu - bmw.fi.\nKiinteistö rakennuksineen ja golfkenttineen on myytävänä, mutta kukaan ei tiedä, paljonko siitä pitäisi maksaa. Yksi tarjous, tiettävästi jo ennen vuoden vaihdetta tehty, ylitti tarjoajien mielestä yhtiön vaatimuksen, mutta sitä ei silti hyväksytty. Selvitysmenettelyn on määrä jatkua vähintään viisi kuukautta. Onko sinulla Yamaha -merkin tuote, jonka haluaisit vaihtaa tai myydä käytettynä? Thomann myös vaihtaa ja välittää, mutta tämä tapahtuu vain harvoissa tapauksissa, koska kauppa joutuu vähentämään alv:n ostaessaan tuotteita ja antamaan niille takuun. Markkinoilla on tänä vuonna 50 myyntipaikkaa, joista kalakauppiaat täyttävät 30. Myytävänä on muun muassa silakoita, lohta, muikkuja ja erilaisia kalasäilykkeitä ja yleisö voi seurata kalankäsittelynäytöksiä. Tuomiovaltaa käyttävät riippumattomat tuomioistuimet. Oikeusministeriöllä ei ole toimivaltaa ottaa kantaa yksittäistapauksiin. Tuomioistuimen ratkaisuun tyytymätön voi hakea siihen muutosta tuomioistuimen antaman valitusosoituksen mukaisesti.


200008660 - Taloussanomat - Ilta-Sanomat\nFord Motor Company vetäytyi Daewoosta tekemästään ostotarjouksesta\nSijoitusriski arvioitiin liian suureksi\nFord Motor Company on vetänyt takaisin 7 miljardin dollarin tarjouksensa Etelä-Korean toiseksi suurimmasta autotehtaasta Daewoo Motor Companysta. Fordin edustaja Söulissa sanoi amerikkalaisjätin vetäneet tarjouksensa takaisin, koska ei pitänyt Daewoota riittävän turvallisena sijoituskohteena. Ford peruutti tarjouksensa tutkittuaan Daewoon tilit ja taloudellisen tilan. Uutinen kaupan peruuntumisesta pudotti Etelä-Korean pörssin Kospi-indeksiä 3,5 prosenttia.\n-Kysymys ei ollut pelkästään autotehtaasta, Samsung Securities -investointipankin analyytikko Mark Barclay arvioi uutistoimisto Bloombergille.\n-Tämä vaikuttaa koko Daewoo-konserniin ja sen suunnitelmiin myydä osiaan jäljelle jäävien osien vahvistamiseksi, Barclay sanoo.\nDaewoo Motorin kaupan peruuntuminen saattaa tietää lisää vaikeuksia myös Korean valtiolle, joka yrittää myydä omistamiaan yrityksiä. Fordin kanssa kaupasta neuvotellut Daewoon uudelleenjärjestelykomitea ilmaisi pettymyksensä neuvottelujen katkeamisesta, mutta aikoo jatkaa yrityksiä myydä autotehdas. Komitea ei kuitenkaan ilmaissut, aikooko se järjestää uuden tarjouskilpailun tehtaasta. Ford oli ainoa jäljellä jäänyt edellisen kilpailun osanottajista, sillä se esitti paremmat tarjoukset kuin General Motors, Fiat, Daimler-Chrysler ja Hyundai.\nDaimler-Chryslerin ja Hyndain yhteenliittymän sekä GM:n odotetaan nyt tekevän uuden tarjouksen korealaisyhtiöstä.\nDaewoon kautta Aasian toiseksi suurimmille automarkkinoille pääsyä etsinyt Ford joutuu nyt etsimään uuden tien Aasian markkinoille, ja kaupan peruuntuminen voi vaikeuttaa myös Etelä-Korean pankkisektorin siivoamista tappiollisiksi osoittautuneista lainoista.\n-Tämä vähentää ulkomaalaisten halua edes harkita yritysostoja Etelä-Koreasta, SK Securities -pankkiiriliikkeen analyytikko Kim Joon Kie kommentoi Bloombergille.


Ateneum kertoo Suomen taiteen tarinan - rakastetut klassikot esillä uudessa valossa | Teija Arvidsson\nAteneum kertoo Suomen taiteen tarinan - rakastetut klassikot esillä uudessa valossa\nAteneumin museonjohtaja Susanna Pettersson on tiistain pressitilaisuudessa yhtä ylpeää hymyä. Talon kokoelmista oli pitkään esillä vain säälittävä siivu ja turhautuneet kävijät peräsivät, minne kaikki kuuluisat taulut on piilotettu. Nyt teoksia evakkoon ajanut kattoremontti on päättynyt ja kokoelmalle saatu arvoisensa puitteet. Osa teoksista on esillä ensimmäistä kertaa ikiaikoihin.\n(YLE uutiset /Sanna Vilkman)


Kulttuuria ja kuusenoksia: Kaari Utrion Sunneva\nMai Laakso 24. marraskuuta 2014 klo 17.41\nKaari Utrio oli joskus lempparikirjailijani ja nyt toivon hänen uusinta kirjaa joululahjaksi. Sunnevan tarinat olen lukenut vuosia sitten ja jännittäviä olivat :)\nAili Mummo 25. marraskuuta 2014 klo 12.05\nOlen minäkin tykännyt Utrion romaaneista ja myös tietokirjoista, ja lukenut niitä melkoisen joukon. Tosin Sunnevan seikkailut olivat minulle ihan uusia;) Jänniä juttuja tosiaan!\nsylvi 24. marraskuuta 2014 klo 21.07\nKiitos, sinulle mukavaa viikkoa.\nAili Mummo 25. marraskuuta 2014 klo 12.06\nOle hyvä Sylvi; kuin myös sinulle! ♥♥\nPaluumuuttajatar 24. marraskuuta 2014 klo 21.50\nKaari Utrio on jäänyt itselleni ihan vieraaksi. Nythän tilanteen voisi korjata, kun on tuo kirjasto vieressä. Vielä kun löytyisi sitä liikaa aikaa, jonka käyttää lukemiseen.\nAili Mummo 25. marraskuuta 2014 klo 12.07\nMine, mikä mainio tilaisuus, kirjasto ihan naapurissa;)\nKyllä Kaari Utrion kirjoja kannattaa lukea, suosittelen! ♥♥\nIrma 24. marraskuuta 2014 klo 22.03\nKaan Utrio on kyllä tunnettu kirjailia ja hyvä Kiitos esittelystä\nHyvää Viikon alkua Aili Mummo ! ♥ ♥\nAili Mummo 25. marraskuuta 2014 klo 12.08\nOn niin kuin sanoit!\nOle hyvä Irma, kuin myös sinulle! ♥♥\n♥ Hanneles bokparadis 25. marraskuuta 2014 klo 20.57\npari Utrion kirjaa on minunkin kirjahyllyssä :)\nAili Mummo 26. marraskuuta 2014 klo 13.47\nHienoa, pidät varmaan Utriosta..:)\nkaisumarjatta 25. marraskuuta 2014 klo 22.39\nSunneva oli viihhdyttävä historialinen aikakausi romaani, luin pidin ja annoin tyttären tyttärelle\nAili Mummo 26. marraskuuta 2014 klo 13.49\nHauskaa ja joskus veristäkin viihdykettä, sanoisi Jorma Uotinen;)\nMukavaa että tunnet Sunnevan, kaisumarjatta! ♥♥


Auditoija, rakennustuotteet, Eurofins Expert Services Oy\nIlmoituksen osoite: https://tyopaikat.oikotie.fi/tyopaikka/1358714\nToimimme rakennustuotteiden sertifioijana ja palvelumme kattavat lähes kaikki rakentamisen tuoteryhmät ja tuotehyväksyntämenettelyt. Etsimme nyt auditoijaa toteuttamaan osana sertifiointiprosessiin kuuluvaa asiakkaiden laadunvalvontajärjestelmän arviointia. Tehtävässäsi huolehdit laadukkaan auditoinnin sujuvuudesta huomioiden huolellisen ennakkotietojen keräämisen ja tehokkaan aikataulutuksen yhdessä asiakkaan kanssa. Vastaat tarkastusraporttien laadinnasta ja osallistut mahdollisesti sertifiointipäätöksen tekoon. Työssäsi voit sijoittua toiveidesi mukaan Espooseen, Tampereelle tai Ouluun.\nMenestyt tehtävässä, kun sinulla on aikaisempaa tuntemusta rakennustuotteista tai niiden valmistusmenetelmistä, koulutustaustasi voi olla AMK-insinööri tai tehtävään soveltuva rakennusalan koulutus. Käytännön kokemus rakennusalalta ja aikaisempi työkokemus vaatimustenmukaisuuden arvioinnista katsotaan eduksi. Arvostamme myös kokemusta asiantuntijapalvelusta ja laadunhallintajärjestelmistä tai materiaali- ja palotekniikan osaamista. Koska työtä tehdään yhdessä asiakkaisen kanssa, on tärkeää, että omaat asiakaslähtöisen ja yhteistyökykyisen lähestymisen työtehtäviisi. Kommunikoit työssäsi sujuvasti suomeksi ja englanniksi. Työn on luonteeltaan liikkuvaa matkatyötä.\nTarjoamme sinulle mielenkiintoisen ja haasteellisen tehtävän nopeatempoisessa asiakastyössä, jossa pystyt hyödyntämään ja mahdollisesti myös laajentamaan omaa osaamistasi monipuolisesti. Olemme kehittyvä organisaatio, jossa pääset itse halutessasi kehittämään toimintaa. Palkkauksemme on tehtävän vaatimustasoon mitoitettu ja tarjoamme sinulle myös tuetun lounasruokailun sopimuskumppaneilla, liikunta- ja kulttuuriedun sekä työterveyshuollon.\nMahdollisiin lisäkysymyksiin vastaa tiimipäällikkö Katja Marttala (katjamarttala@eurofins.fi) ja kehityspäällikkö Tiina Ala-Outinen (tiina.ala-outinen@eurofins.fi)\nJätäthän hakemuksesi ja CV:si palkkatoiveineen viimeistään 1.6.2020.\nEurofins Expert Services Oy on osa kansainvälistä Eurofins Groupia. Tarjoamme kattavia asiantuntija-, sertifiointi-, testaus- ja tarkastuspalveluja. Meillä työskentelee noin 200 eri alojen asiantuntijaa. Suomessa toimipisteemme ovat Espoossa, Tampereella ja Vihdissä. Liikevaihtomme oli vuonna 2019 19,9 milj. €. Lue lisää meistä:


jumppa arkistot - Pilkettä\nTällä viikolla blogissa on ollut melko hiljaista, mutta siihen on ollut hyvä syy. Olen viime viikosta alkaen koonnut kasaan sitäkin suuremmalla teholla graduni tuloksia tänä aamuna olluta graduseminaaria varten. Tulosten läpikäymistä ja analysointia, esitettävien asioiden…\nViime viikon Helsingin sanomien Torstai-liitteessä oli koskettava kirjoitus Pakko saada sixpack. Siinä käsiteltiin ylimenevän treenaamisen ja räätälöidyn ruokavalion aiheuttama, viime aikoina huolestuttavasti yleistynyttä uudenlainen syömishäiriötä. Jutussa oli myös haastateltu fitneksen entistä Suomen mestaria Nora Yrjölää,…\nOlen käsitellyt leikkauksesta paranemisen tiimoilta jo antibiootit, probiootit ja lisäravinteet, sekä millä ruoalla olo parani reseptin kera. Nyt on vuorossa kolmas osa paranemistarinaani, ja se käsittelee enemmän henkistä puolta ja ajankäyttöä. Ei hätää, tämän kirjoituksen…\nOlen löytänyt täällä Hollannissa itselleni uuden lajin – Bodybalancen. Kyseessä on Les Mills-tuoteperheen versio kehonhuollosta. Olen Suomessakin käynyt kuntosalini tarjoamilla jooga- ja pilatestunneilla, ja pidän niistä. Ne tekevät hyvää kropalleni, saavat palat asettumaan takaisin oikeille…\nOlen löytänyt täältä Utrechtista oikein kivan kuntosalin. 🙂 Kyseessä on Betaalbaarsporten-ketju, jolla on 11 salia ympäri Utrechtia. Nettisivut ovat ainoastaan Hollanniksi, mutta kun kävin lähimmällä salillani kyselemässä hieman jäsenyysvaihtoehdoista ja hinnoista, olin aivan myyty. Vastaanotossa…\nEilinen lounastaukojumppa poltteli tänään mukavasti lihaksissa, joten päätin lähteä vähän palauttelemaan kroppaa pilatekseen. Käyn kehonhuoltotunneilla aivan liian harvoin, viimeksi olin joogatunnilla pääsiäisen tienoilla. Ne tuntuvat välillä pakkopullalta hidastempoisuuden takia, mutta tänään se oli kuitenkin aivan…\nJokin aika sitten luin eräästä naistenlehdestä, että ryhmäliikunnan uusi trendi ovat lyhyet tunnit. Oma salinikin on ruvennut tarjoamaan näitä puolen tunnin jumppia, mutta olen itse ollut vähän skeptinen mitä puolessa tunnissa oikein ehtii tekemään. Tänään…\nMainitsin lauantain postauksessani auringonpaisteen innostaneen minut ottamaan jumpassa hauiksille isommat puntit käyttöön. Se ei oikeastaan tuntunut jälkeenpäin juuri lihaksissa, mutta sunnuntain kiinteytys (n. puolet ja puolet aerobista ja lihaskuntoa) mukavasti sisältänyt jumppa antoi alakropan muistaa itsensä….


Etusivu > Ajankohtaista > *Joulu lastenkodissa*\nVapaaehtoisemme Lea kertoo: "Lastenkodissa vietti joulua laskujeni mukaan 148 lasta. Osa oli matkustanut sukulaistensa luo. Jouluaattona järjestettiin juhla. Lapset kokoontuivat Anna-Liisa Hall'iin (ruokasali). Sali oli koristeltu värikkäillä ilmapalloilla ja jouluisilla koristenauhoilla. Nurkassa kökötti pieni muovikuusi.\nAluksi lauloivat lapsiryhmät, pienimmät esiintyivät ensimmäisinä. Seremoniamestarina toimi kummilapsikoordinaatori Koikai. Tämän jälkeen syötiin tavallista paremmin; riisiä, lihapaloja, haudutettua kaalia ja isojen tyttöjen valmistamaa chapati-leipää. Jälkiruuaksi lapset saivat appelsiinin, mehupullon ja palan täytekakkua. Ruokailun päätyttyä palkittiin luokittain parhaiten koulussa menestyneet ja eniten edellisestä vuodesta tulostaan parantaneet lapset T-paidoilla. Lopuksi jokaiselle jaettiin joululahja. Mollamaija, legoja tms. Lapset olivat innoissaan!\nEnsimmäisenä joulupäivänä menin joulukirkkoon niin että osa lapsista oli mukanani. (Kenialaiseen elämänmenoon kuuluu käydä kerran viikossa kirkossa.) Katolisen kirkon jumalanpalvelus alkoi kello kymmenen ja kesti yli kolme tuntia. Kirkonmenossa oli sekä katolisia että luterilaisia piirteitä. Kirkkokuoro (esi)lauloi ja säestys tapahtui sähköuruilla sekä rummuilla. Seurakunta lauloi innolla mukana ja taputti välillä käsiään rytmikkäästi, musiikin tahdissa. - Myöhäiseksi venähtäneellä lounaalla lapset söivät aaton tapaan liharuokaa. Jälkiruokana oli tällä kertaa limsaa ja mango-hedelmä.\nToisena joulupäivänä kirkkoon meni toisia lapsia. Ruokailussa palattiin arkisempaan menuun: riisiä ja maukasta papukastiketta. Jälkiruuaksi olin ostanut jokaiselle lapselle suklaapatukan, suklaa kun on heidän suurta herkkuaan.\nJoulu herkisti myös paikallisia yrityksiä, yhteisöjä ja yksityisiä henkilöitä vierailemaan lastenkodissa ja lahjoittamaan ruokatarvikkeita yms. Pari henkilöä kirkossa antoi minulle pienet rahasummat, pyysi ostamaan lapsille jotakin ja toivotti Jumalan siunausta.\nTätä erilaista joulua on hyvä muistella, sitten kiikkustuolissa."\nMonet kummimme lahjoittivat rahaa lastenkodin joulunviettoon, kiitos niistä varoista! Ja kiitos kaikesta muustakin avusta kuluneena vuonna.


Mannerheim-hankkeelle taas kilpailija: uudessa natsiparodiassa kohtaavat Hitler ja Mannerheim! - Episodi.fi\nEpisodi / Uutiset / Mannerheim-hankkeelle taas kilpailija: uudessa natsiparodiassa kohtaavat Hitler ja Mannerheim!\nMannerheim-hankkeelle taas kilpailija: uudessa natsiparodiassa kohtaavat Hitler ja Mannerheim!\nJussi Huhtala 1.4.2012 10:48\nKotimaisin voimin tehdyn Iron Skyn kansainvälinen huomio on jo poikinut jäljittelijöitä. Tekeillä on uusi kotimainen elokuvaprojekti, jossa on Iron Skyn tapaan mukana parodinen natsiaihe. Mukana on lisäksi suomalaisille tuttu hahmo marsalkka Mannerheim.\nUusi natsiparodia ei kuitenkaan ole tieteiselokuva Iron Skyn tapaan, vaan siitä tulee musikaali. Elokuva on nimeltään Kevät koittaa Mannerheimille. Elokuvan tuotantoa puuhaa vastaperustettu April Fool -elokuvayhtiö, joka on saanut tukea hankkeelle suomenruotsalaiselta säätiöltä.\nKevät koittaa Mannerheimille kertoo elokuvatuottajasta, joka suunnittelee musikaalielokuvaa marsalkka Mannerheimin ja Adolf Hitlerin kohtaamisesta jatkosodan aikana. Tuottaja rahoittaa elokuvan laajalla kansalaiskeräyksellä, jossa myydään 1000 euron hintaisia obligaatioita. Tosiasiassa tuottaja haluaa tahallaan tuottaa floppielokuvan halvalla ja paeta ylimääräisten rahojen kanssa Etelä-Amerikkaan.\nEpisodi kuuli viime yönä puolenyön jälkeen Eerikinkadulla sijaitsevan ravintolan baaritiskillä luotettavasta lähteestä, että ohjaajaksi kaavaillaan joko Renny Harlinia tai Iron Skyn ohjaajaa Timo Vuorensolaa.\nKevät koittaa Mannerheimille tulee ensi-iltaan 1. huhtikuuta 2014, mikäli rahoitusta saadaan pian lisää.\nKuva elokuvasta Kevät koittaa Hitlerille.


SAP-sovelluskonsultti - Bilot\nBusiness Processes · Helsinki, Espoo Flexible Remote\nBilot on digitalisaation edelläkävijä, syntynyt vuonna 2005 intohimosta luoda paras työpaikka alan parhaille kyvyille. Olemme pitkäaikainen ja luotettava kumppani suurille ja keskisuurille yrityksille. Asiakkaitamme on yli 100 johtavaa ja tunnettua yritystä prosessiteollisuudessa, valmistuksessa, tukkukaupassa, vähittäiskaupassa, palveluissa, kulutustuotteissa ja elintarviketeollisuudessa.\nJatkuvan kasvumme myötä meillä on tarve löytää joukkoomme useampi uusi kollega. Tällä hetkellä etsimme Business Processes and Technology -tiimimme useampaa kokenutta SAP-sovelluskonsulttia. Pääset työskentelemään yhdessä mukavan ja osaavan tiimimme kanssa haastavissa asiakasprojekteissa, sekä kehitys- ja ylläpitotehtävissä.\nOsaamista SAP SD, MM tai WM/EWM -moduuleista\nKokemusta SAP-järjestelmän määrittelystä, toteutuksesta ja/tai ylläpidosta\nJärjestelmällistä ja reipasta työskentelyotetta\nTarjoamme sinulle rohkean ja sitoutuneen työyhteisön, jossa pidämme huolta työntekijöistämme. Työ tehdään pääosin toimistollamme Ruoholahdessa Helsingissä tai Espoon Säterissä, mutta tarjoamme myös mahdollisuuden etätyölle. Meillä on ainutlaatuinen kulttuuri, joka tukee itseorganisoituvia tiimejä vähällä byrokratialla ja hierarkialla. Sen lisäksi sinulla on mahdollisuus kehittää osaamistasi sekä oppia uusia taitoja työssäsi.\nHae paikkaa pian!\nHae paikkaa lähettämällä CV:si alla olevan ”apply”-napin takaa. Mikäli haluat kysyä jotain työpaikasta tai työskentelystä Bilotilla voit olla yhteydessä Nannaan. Rekrytointiprosessimme koostuu yleensä muutamasta haastattelukierroksesta ja toteutamme haastattelut joko videoyhteydellä tai toimistollamme.\nMartti Hietalahti Business Unit Director, Business Processes & Platforms\nHeidi Hallamaa Business Lead\nIa Rinne Team Lead, SAP Consultant\nSAP ERP Application Consultant Business Processes · Stockholm Flexible Remote


Stephan Hocke (s. 20. lokakuuta 1983 Suhl, Itä-Saksa) on saksalainen mäkihyppääjä ja joukkuemäen olympiavoittaja Salt Lake Citystä 2002. Samojen kisojen suurmäessä hän oli kahdestoista, samoin Liberecin MM-suurmäessä 2009.\nKoko nimi Stephan Hocke\nKultaa Salt Lake City 2002 joukkuemäki\nHocke voitti urallaan yhden maailmancuposakilpailun, Sveitsin Engelbergissä joulukuussa 2001. Saman kauden maailmancupissa hänen lopullinen sijoituksensa oli yhdeksäs.\n2.1 Palkintopallisijoitukset maailmancupissa\n2.3 Voitot Continental cupissa\nHocke aloitti yhdistetyn 9-vuotiaana isäänsä seuraten. Hän kuitenkin vaihtoi lajia viiden vuoden kuluttua mäkihyppyyn. Kaudella 1997-1998 hän sai ensimmäisen arvokisavoittonsa saavuttaen ykkössijan Saksan nuorten mestaruuskilpailuissa. Hocken ensimmäiset kansainväliset kilpailut olivat kesäkisat 2001.\nKausi 2001-2002 oli Hocken ensimmäinen maailmancupissa. Hänen alkukautensa oli lupaava, sillä Hocke oli toistuvasti kymmenen kärjessä. Hocke sai myös muutaman palkintopallisijoituksen. Hän voitti jo avauskaudellaan yhden osakilpailun, joulukuussa Sveitsissä käydyn suurmäen osakilpailun, mikä myös jäi hänen ainoakseen. Hocken tahti hiipui hieman loppukautta kohden, mutta hän sijoittui lopullisessa pistetaulukossa yhdeksänneksi.\nHocke valittiin edustamaan Saksaa olympialaisiin. Hän edusti Saksaa suurmäessä sijoittuen kahdenneksitoista sekä joukkuekilpailussa, jonka Saksa voitti. Hocke hyppäsi kolmannella osuudella ja sai kultamitalin.\nSeuraava kausi ei sujunut Hockelta edellisen veroisesti. Hänen sijoituksensa jäivät useimmiten 20:n huonommalle puolelle, joten Hocke kilpaili kauden loppuun Continental cupissa. Hänen loppusijoituksensa maailmancupissa oli vasta 52.\nKesällä 2003 Hocke kaatui harjoitellessaan ja loukkasi itsensä. Koko alkukausi jäi häneltä väliin. Hän palasi maailmancupiin marraskuussa 2003. Keväällä hän osallistui sekä Continental cupiin että maailmancupiin. Talvella 2004-2005 Hocke kilpaili maailmancupissa ja ylsikin kerran viidenneksi. Se oli Hocken paras sijoitus muutamaan vuoteen. Hänet valittiinkin Saksan joukkueeseen MM-kilpailuihin. Hocke toimi kilpailuissa kuitenkin vain varamiehenä eikä päässyt kilpailemaan. Loppukaudesta hän hyppäsi vielä henkilökohtaisen ennätyksensä 208,5 metriä Planican lentomäestä. Hocke jäi maailmancupissa sijalle 27.\nKesällä 2005 Hockella oli vaikeuksia yltää toiselle kierrokselle kesäkiertueen osakilpailuissa. Hän aloittikin kauden Continental cupin puolella. Siellä Hocke ylsi usein kymmenen kärkeen, mutta maailmancupissa toiselle kierrokselle pääseminen tuotti vaikeuksia. Hocke ylsi sinne vain kerran ja silloinkin jäi 29:nneksi.\nKesäkiertueella 2006 Hocke ylsi sijalle 17. Hänen maailmancupkautensa meni kuitenkin pilalle, sillä hän loukkaantui harjoitusleirillä marraskuussa. Hocke palasi kuitenkin Continental cupiin jo seuraavan kuukauden aikana. Hyvien suoritustensa johdosta Hocke palasi tammikuussa maailmancupiin. Hänet valittiin Saksan joukkueeseen MM-kilpailuihin. Hocke osallistui kaikkiin kolmeen kilpailuun. Hän oli normaalimäessä 27. ja karsiutui täpärästi toiselta kierrokselta suurmäessä. Hocke hyppäsi Saksan joukkueessa joukkuemäen avausosuuden. Loppukauden maailmancuposakilpailuissa Hocke ei saanut pisteitä ja sijoittui pistetaulukossa sijalle 65.\nKesällä 2007 Hocke hyppäsi lupaavasti. Hän ei kuitenkaan kyennyt pitämään kuntoaan yllä koko vuoden ajan ja siirtyikin jälleen Continental cupiin. Siellä hän hyppäsi seuraavankin kauden. Hän avasi kauden 2008-2009 voittamalla neljä ensimmäistä Continental cupin osakilpailua. Hocke pääsikin näyttämään osaamistaan maailmancupiin ja sijoittui toistuvasti kahdenkymmenen parhaan joukkoon. Hocke sijoittui maailmancupissa sijalle 32. Seuraava kausi oli heikompi, ja hän sai vain kolme pistettä ja sijan 80. Hocke ei edustanut Saksaa olympialaisissa.\nSyksyn 2010 Hocke aloitti Continental cupissa. Hän hyppäsi siellä kuusi kilpailua, joista Hocke voitti kolme. Hän palasikin pian maailmancupiin. Kolmannessa kilpailussaan Hocke sijoittui lupaavasti sijalle viisi. Hocke pääsi edustamaan Saksaa mäkiviikolle. Hän läpäisi karsinnat jokaisessa kilpailussa ja sai pisteitä kolmessa neljästä osakilpailusta. Hyvät otteet poikivatkin Hockelle lisää maailmancup-edustuksia. Loppukaudesta hän joutui muutaman kilpailun ajaksi Continental Cupiin, mutta Hocke sai myös maailmancupin kilpailuja. Kesällä 2011 Hocke osallistui kesä-GP-kiertueelle. Hänen paras sijoituksensa oli kuudes. Hocke pääsi hyppäämään mäkiviikolle yltäen Oberstdorfin kilpailussa kahdeksanneksi. Mäkiviikon lopputuloksissa Hocke oli kuudestoista.\nHocke ilmoitti joulukuussa 2012 lopettavansa uransa, koska hänen mukaansa harjoitteluolosuhteet olivat huonot ja varustekilpailu on muuttunut liian kovaksi.\nSija Päivämäärä Paikka Maa\n1. 15.12.2001 Engelberg Sveitsi\n3. 1.12.2001 Titisee-Neustadt Saksa\nKausi Sijoitus Pisteet\n2001-2002 9 508\n2002-2003 52 36\n2003-2004 34 115\n2004-2005 27 183\n2005-2006 82 2\n2006-2007 65 16\n2007-2008 45 38\n2008-2009 32 145\n2009-2010 80 3\n2010-2011 31 132\nVoitot Continental cupissaMuokkaa\nNro Päivämäärä Paikka Maa\n1. 18.8.2001 Rælingen Norja\n2. 9.12.2008 Rovaniemi Suomi\n3. 10.12.2008 Rovaniemi Suomi\n4. 13.12.2008 Vikersund Norja\n5. 14.12.2008 Vikersund Norja\n6. 7.12.2010 Rovaniemi Suomi\n7. 8.12.2010 Rovaniemi Suomi\n8. 12.12.2010 Vikersund Norja\nStephan Hocke Kansainvälinen hiihtoliitto (FIS). (englanniksi)\n↑ Biography fis-ski.com. Viitattu 23.12.2010. (englanniksi)\n↑ Zwangspause für Stephan Hocke live-wintersport.ch. Viitattu 22.12.2010. (saksaksi)\n↑ Skispringer Stephan Hocke nicht im Olympia-Kader thueringer-allgemeine.de. Viitattu 22.12.2010. (saksaksi)\n↑ 4-Schanzen-Tournee Standing fis-ski.com. Viitattu 22.1.2012. (englanniksi)\n↑ Olympiavoittaja ei saanut kunnon pukua - lopetti uransa 29.12.2012. MTV3. Viitattu 1.1.2013.\nNoudettu kohteesta ”https://fi.wikipedia.org/w/index.php?title=Stephan_Hocke&oldid=18153947”\nViimeksi muokattu 15. toukokuuta 2019 kello 21.39\nSivua on viimeksi muutettu 15. toukokuuta 2019 kello 21.39.


A.Toivanen, Nöpö 2,5TDIC -89 | Sivu 3 | Keskustelu - MitsubishiClubFinland.com\nMinkäslainen ilmanputsari muuten sulla on? 2.G:ssä on saksalaisessa erilainen ku suomalaisessa.\nIhan tuo on samanlainen kuin suomi vehkeissäkin...\nSandvikin oranssi ;D\nOranssikin kävi mielessä mutta kun tuossa "naapurikylällä" on tojotassa oranssit niin vois olla joku muu...\nValkonen vois sopia kans...\npinkin sinä laitat kuiteskin !!!\nSenkun saiskin pysymään kirkkaana niin ois ihan asiallinen.. se vaan voipi pinttyä ja tehdä vaikka mitä näissä hommissa\nNo muuten mut ei enää riitä tuo pinkki mikä on olemassa eikä tiedossa mistä sais samaa lisää ;D\ntuota omaa kotteroa kattelessa voin todellakin sanoa, että valkoinen pinttyy. Ei äkkiä uskois kuinka valkoinen se on joskus ollut ;D\nTuota pinkkiä minäkin meinasin ehdottaa.\nAsiallinen vinssiasennus! Harmi kun se tankki on niin takana, saisi kohtaamiskulman kivemmaksi, jos vinssin saisi upotettua takalattian alle....\nSitäpä itsekin harmittelin mutta on mentävä näillä mitä on. Ei oikein innosta rueta uutta tankkiakaan tekemään.\nAika näyttää sitten miten toimiva tuosta nyt tuli mutta itse olen toistaiseksi tyytyväinen...\nYrititkö sovittaa V6:n murikkaa dieseliin vai mikä proggis nyt oli menossa? ;D\nEi vaan siitä pitkästä varaosa pajesta purettu kitkalukollinen murikka 4.875 välityksillä oli tarkoitus heittää tuon 4.625 murikan tilalle.\nNooh, tuo 4.625 on 7" ja 4.875 on 8" ;D\nEi mene vaikka haluais entiseen reikään. Taidan askarrella soan siihen toiseen akseliin ja kasailla valmiiks.. nostaa kokonaisen paikoilleen sitten.\nPitäskö tästä repästä nopee johtopäätös että se 5.jotain välityksillä oleva perä on sitten 9" ?\nPitänee vielä vielä tarkastella etuperä uudestaan, ihan vaan varmuuden vuoksi. Se nyt pitäs ainakin mennä heittämällä koko vekoitin paikoilleen... :\nEli suomeksi sanottuna se lista noista peristä, joka täälläkin jossain on (peräisin outerlimitsiltä), ei pidä 100%:sti paikkaansa...\nOnko sulla missään lähikuvaa tosta soan toteutuksesta? Ison pahan perään tarttis soa näpätä ja uskonvahvistusta/ohjeita tarvitaan toteutustavan tiimoilta.\nTuossa vanhassa kuvassa nyt näkyy vähän ajatusta. Otan huomenna parempia kuvia niin näkee kunnolla. Ail pii päk.\nElikkäs tuossa pätkässä nyt oli 7,25" myös takaperä mitä tuossa ei ollu mainittu. Enkä myöskään muualta ole huomannut.\nTuo taitaa kattaa sitten poikkeukset tuossa listassa? Huono tuuri.\nAina ei voi voittaa, ei edes kerran ;D\nEipähän tuo soan tekeminen toiseen akseliin ole monen tunnin homma ja saa kasata koko akselin paikalleen nostoa vaille valmiiksi pöydällä eukku\nSielläpä niitä ois nyt. Ei oo iso homma tehdä. Pitää tehdä joku päivä tuohon toiseen akseliin.\nMuistatte vaan sitten tähtäillä murikan kulman kohdilleen ettei se ole aivan nokka pystyssä...\n...Sielläpä niitä ois nyt...\nThäänks mään. eukku\nOlen kans törmännyt tilanteeseen, että kitkalukollinen murikka ei menen lukottoman banjoon. Kaveri aikoi kerran asennella Shoguniin kitka-perän, mutta akseli oli sen verran pitkän matkan päässä, että heivas putken mäelle ja otti pelkän murikan matkaan. Kotona sitten olikin ikävä yllätys..\nOnneksi on kaikki helyt tallessa kunhan vaan kerkeis taas laittelemaan\nSulla onkin oikeen Pro-meininkiä koneen kasauksessa, kun on tollanen vaakakin ;D eukku\nMulla ei valitettavasti ole niin saivat kanget mennä sitten tehtaan toleransseilla takaisin lohkoon.\nOman varakoneen kasaus tyssäsi valitettavasti osapuutteisiin, mutta onhan tuota rassausintoa voinut jakaa sitten muulle autolle Ihan hyvä kun joutaa siihen paneutumaan, katsastus olisi taas ennen lokakuun loppua edessä : ja ruostetta on jostain ilmestynyt melkein uuteen autoon?!?\nKattelin sun kuvia ja havaitsin vähän samanlaista oiretta mm. jakiksen "panssarissa" ja takarungossa. eukku On muuten ihme peltejä viritelleet sinne alustaan... Kaikki ns. panssarit on ruostunut puhki sieltä täältä, jopa koneen alunen... Turhan tiivis kone ilmeisesti ;D\nMitäs osia jäi uupumaan?\nJuu kummallisia vehkeitä kun ruostuuvat ;D Runkopalkit on puolillaan hiekkaa,savea,yms. sontaa ja talvella otetaan vielä suolakylpyjä kun kuulemma muuten ei talvesta selviä tienpäällä ;D\nNoh mutta kyllä tuota rautaa ja sähköliimaa riittää. Kun vaan mielenkiintoa riittäs aina ;D\nTuollapa noita puuttuvia osia jossain vaiheessa peräänkuuluttelin jo omassa projektitopicissa...\nVaramoottorin kasaus tyssäsi varsin typerään pikkupuutteeseen: Kampiakselin kiilat on hävinneet kuin tuhka tuuleen.\nIhmeellisintä asiassa on, että koneita on osina kaksi,(toisesta lohko puuttuu ja toisesta kampura) eikä kumpaankaan niitä löydy Tainnut edellinen omistaja laittaa ne hyvään talteen...\nJos jollakulla olisi nuo kiilat ja termostaattikotelo/kansi, sekä lämppärin koneenkiertävä putki, niin ostaisin ne tuohon. Tuli annettua ne yhden koneen mukana, kun sen myin, eikä moisia tietenkään varalla ollut. Vanhassa turbokoneessa nuo em. osat on hiukan erilaiset. Sellaiset tietenkin hyllystä löytyisi\nKyllä, kyllä... Miggiin on lankaa vielä parisenkymmentä kiloa, kaasua saa tarvittaessa lisää Agalta ja peltiä Kuusakoskelta. Aikaa... No, joka hommassa pitää olla joku hidaste- ;D\nItseasiassa mun Pajeen ei juuri peltiä mene, kun olen hommannut mätäpaikkauksiin erittäin sopivaa palkkia talliin.\nPari lokasuojankaarta kun tekee uusiksi ja muutama kämmenen kokoinen paikka. 8)\nKiiloja taitaisi löytyä ja varmaan nuita muitakin helyjä mut ne on tuosta vanhemmasta koneesta. Nappaan kuvia jossain vaiheessa niin palataan asiaan eukku\nhmm. Mitenkä minulla on sellainen mielikuva, että pakopainemittarin pitäisi mitata painetta ennen ahdinta, eli pakosarjasta?\nJoo pakopaine pitää mitata ennen ahdinta,silloin saa tietoon kanteen vaikuttavat paineet,jos paineet mittaa esim dp:stä niin silloin mitataan vain ahtimen jälkeistä painetta joka ei ole kovin suuri.\nSe voipi olla et se pitäs olla pakosarjassa mut olkoon nyt tuossa. Riittää kun tietää kun pakoputki painuu kasaan\nToisekseen se pirun pakosarja saa varmasti hyvän alun lähteä halkeilemaan jos siihen mutterin hitsailee ja reiän poraa.\nNöpöhän alkaa olla hyvällä mallilla. Iiso eukku katsastukseen ja toivotaan että nyt pysyy rojut siellä valukopan sisäpuolella vähän pidempään ;D\nmorjesta... en purnaa, komia peli... millasen venttiilin laitoit siihe popupin paikalle ja niistä kytkinnesteistä mihin se kytkin letku mennee, onko se se mikä on vauhtipyörän juurel kuskinpuolella ja täytyykö ilmata ja miten saa ilmattua jos tarvii...\nsiis olis mielenkiintoo omaan pajeenkin kytkinnesteet vaihtaa


Kaduilla liikkui paljon väkeä, olihan eräänlainen arkinen pyhäpäivä. Liikkeet oli taas avattu muistohetken jälkeen, mutta harva meni sisään asioilleen, sillä kaikki olivat vähän levottomia.\nGrace pujotteli ihmisten lomitse hengästyneenä, sillä hän ei ollut vielä vahvistunut täysin entiselleen sairauden jäljiltä. Hänestä oli aivan käsittämätöntä, miten hitaita ja kömpelöitä aikuiset olivat tänään. Eivätkö he voineet yksinkertaisesti väistää, kun jollakulla oli kiire!\nHe olivat jo melkein apteekilla, kun Grace vihdoin saavutti Axelin isän, vaikka hän oli juossut kuin ainakin aaveen takaa-ajamana postilta asti.\nTämä tajusi vihdoin, mistä huuto kuului, ja pysähtyi.\n-Kas vain, Grace Fleming, herra Barclay sanoi ystävällisesti, mutta Grace näki, että tämä olisi mielellään toivottanut kaikki hänen kanssaan nyt puheisiin tahtovat niin pitkälle kuin pippuri kasvoi. -Sinä olet näköjään parantunut. Axel oli äärettömän ajattelematon kylmettäessään sinut sillä tavoin.\nGrace ei ehtinyt keskustella terveydestään tai Axelin käytöksestä.\n-Teidän pitää tulla takaisin ja puhua rauhassa neiti Brucen kanssa, hän sopersi hengästyneenä.\n-Neiti Brucen? herra Barclay sanoi terävästi. -Mitä sinä siitä tiedät?\n-Minä olin hänen luonaan äsken. Minä kuulin kaikki. Grace oli niin sanoinkuvaamattoman helpottunut siitä, että saattoi vedota omaan kokemukseensa, ilman että hänen tarvitsi pettää Axelin luottamusta, ettei edes ujostellut. -Teidän pitää tulla takaisin.\n-Kuulehan nyt, Grace, herra Barclay sanoi pakotetun kärsivällisesti, -minä en tiedä, mitä sinä kuulit tai luulit kuulevasi, mutta varmaankin sinulle on opetettu kotona jotakin toisten ihmisten asioihin sekaantumisesta.\n-Minulle on opetettu myös jotakin muiden ihmisten auttamisesta, ja minä tahdon auttaa! Grace sanoi rohkeasti. -Minä tiedän, miksi neiti Bruce ei uskalla puhua teidän kanssanne eikä antaa teidän puhua!\nHerra Barclay räpytteli vähän silmiään.\n-Minä ehkä kadun tätä, hän sanoi hitaasti ja otti avaimen taskustaan, -mutta haluatko sinä tulla käymään sisällä?\nGrace nyökkäsi. Hänen sydämensä jyskytti hurjasti, kädet vapisivat ja kaikki maailman värit tuntuivat terävämmiltä ja kirkkaammilta kuin ennen.\nHän nousi herra Barclayn perässä portaat apteekin yläkertaan, jossa sijaitsivat apulaisten asunnot. Suuremmassa, jossa Barclayt asuivat, oli pieni olohuone, postimerkin kokoinen keittiö ja suljettujen ovien takana ilmeisesti kaksi makuuhuonetta. Asunto oli tyhjä.\n-Axel lähti jalkapallokentälle ja Iona Keireille, herra Barclay selitti, vaikkei Grace kysynyt mitään. -Minulla on vapaa iltapäivä, tänään on apteekissakin hiljaista. Yöpäivystyksessä sitten sitäkin vilkkaampaa!\nHän viittasi Gracea istumaan toiseen olohuoneen takan edessä olevista lepotuoleista, kumartui sytyttämään kaasun takkaan ja istuutui sitten itse toiseen tuoliin.\n-No, hän sanoi. -Sinä taidat olla aikaansaapa tyttö, joten minua kiinnostaa tietää, mitä sinulla on sydämelläsi.\nGrace punastui ja katseli käsiään, joissa hypisteli levottomasti lapasiaan. Yhtäkkiä hän tajusi, mitä oli tekemässä. Mitä neiti Bruce sanoisi, jos tietäisi! Tulisiko tästä yhtä paha sekaannus kuin varainkeruujuhlasta?\nHän nosti vähän päätään. Asunto oli siisti ja valoisa, mutta äärimmäisen pelkistetty, täysin vailla sellaisia naisellisia turhuuksia kuin pöytäliinat tai sohvatyynyt. Pari mattoa oli heitetty suojaamaan lattiaa niistä kohdin, mistä eniten kuljettiin, ja ikkunaverhot olivat ennemmin käytännölliset kuin kauniit. Takan reunuksella oli valokuvia — Axel ja Iona pieninä — hääkuva. Tämä oli tietysti se hääkuva, jota herra Barclay oli katsellut silloin, kun… Grace veti syvään henkeä.\n-Neiti Bruce pitää teistä kauheasti, hän sanoi.\nHerra Barclay naurahti ja veti povitaskustaan piipun, jota alkoi täyttää.\n-Niin minäkin luulin, hän sanoi.\n-Aivan totta! Mutta hän ei uskalla… Grace nielaisi. -Hän pelkää äitiään.\n-Äitiään? Syttynyt tulitikku pysähtyi puolitiehen matkalla piipunpesään ja paloi niin kauan, että herra Barclay ähkäisi, pudotti sen kädestään, tallasi sammuksiin lattialla ja puhalteli sormiinsa. -Mitä sinä höpiset? Hänen äitinsähän on kuollut aikapäiviä sitten.\n-Ei ole! Grace vapisi vieläkin muistaessaan, miten kauhea kylmyys oli noussut hänen ylitseen.\n-Ei ole? Mutta minä kuvittelin…\n-Tai siis tietysti hän on oikeasti kuollut, mutta ei kuitenkaan!\nHerra Barclay tuijotti häneen sytyttämätön piippu kädessään.\n-Kuule nyt, tyttö pieni, hän sanoi, -oletkohan sinä vielä aivan terve? Lienee parasta, että minä saatan sinut kotiin ja käsken äitiäsi laittamaan sinut uudestaan vuoteeseen.\nGrace ravisteli päätään kuin kaleidoskooppia.\n-En minä ole sekaisin, hän sanoi närkästyneesti. -Minä tarkoitan, että rouva Bruce kuoli kaksikymmentä vuotta sitten, mutta hän hallitsee silti neiti Brucea.\nVähän aikaa herra Barclay katseli tyttöä, sitten hän veti esiin uuden tulitikun, sytytti tupakat, heitti tikun takkaan ja imi hetken piippuaan.\n-Yritätkö sinä sanoa minulle, hän sitten lausui hitaasti, -että neiti Bruce pelkää äitiään vielä kaksikymmentä vuotta tämän kuoleman jälkeen?\nNyt Grace nyökytti innokkaasti.\n-Minusta hän vaikutti kyllä aivan täysijärkiseltä, herra Barclay sanoi surullisesti.\n-Tietysti hän on täysijärkinen, Grace tiuskaisi. Herra Barclay muistutti niin suuresti Axelia, että välillä hän unohti puhuvansa aikuiselle miehelle ja kohteli tätä kuin toveriaan.\n-Grace hyvä, ei kukaan normaali ihminen pelkää…\nHerra Barclay nojautui taaksepäin tuolissaan, puhalsi savupilven ilmaan ja katseli Gracea kiinteästi.\n-Minä kuuntelen, hän sanoi yhtäkkiä.\nJa ennen kuin ehti ajatella yhtään pidemmälle, Grace huomasi kertovansa herra Barclaylle kaiken minkä tiesi neiti Brucesta ja tämän äidistä ja siitä tavasta, jolla rouva Bruce oli tyttärensä kasvattanut, alkaen vanhempiensa ja sisar Ruskinin keskustelusta Koivurannan teepöydässä ja päätyen niihin tuskaisiin sanoihin, joita neiti Bruce oli juuri äsken selvästi äitinsä suulla lausunut: ”Miehillä on vain taka-ajatuksia ja mitä kauempana heistä pysyy, sen parempi. Sillä miten sinä kuvittelet kenenkään olevan tosissaan tällaisen suhteen. Äiti oli oikeassa. Minusta ei ole koskaan ollut mihinkään eikä koskaan tulekaan olemaan.”\nKun tyttö vihdoin lopetti hengästyneenä ja palavissaan, koko ruumis vavisten, herra Barclay ei sanonut mitään. Hän tuijotti takkaan ja poltti piippuaan kuin Grace ei olisi ollut lainkaan läsnä. Sitten hän nosti päätään ja katsoi tyttöön vakavana.\n-Menehän nyt kotiin, Grace.\n-Sinua varmasti odotetaan siellä.\nMasentuneena Grace nousi, sulki takkinsa napit ja veti lapaset käteensä. Tällaista hän ei ollut osannut edes odottaa. Hän oli kuvitellut, että herra Barclay riemastuisi, kun hänelle selviäisi totuus, ja syöksyisi päätäpahkaa takaisin postiin ajamaan pois rouva Brucen haamua.\n-Sano terveisiä vanhemmillesi, herra Barclay sanoi ja nousi saattamaan häntä ovelle. -Jos heille sopii, Iona tulisi mielellään sunnuntaina kirkon jälkeen leikkimään Moiran kanssa.\nGrace mutisi jotakin ja livahti rappusiin. Kyyneleet tulvivat hänen silmiinsä, mutta hän ei tahtonut niiskaista herra Barclayn kuullen. Hän oli ollut niin varma, että kaikki järjestyisi! Miten hän saattaisi nyt mennä kotiin? Äiti näkisi heti, että jokin olisi hullusti, ja kysyisi — ja heillä oli vieraitakin, isoäiti ja isoisä ja…\nYskäntipat. Isoisän yskäntipat. Grace oli päässyt ulos, mutta pysähtyi nyt keskelle jalkakäytävää. Yskäntipat ja isän paketti! Hän oli jättänyt molemmat postiin sännätessään tiehensä mielikuvituksensa kehittelemän rouva Brucen haamun tieltä. Hänhän olisi kohta yhtä säikky kuin neiti Bruce!\nHänen piti mennä takaisin ja hakea paketti ja lääkepullo. Ehkä silloin kukaan ei kyselisi niin paljon kotonakaan. Huokaisten Grace lähti laahustamaan tulosuuntaansa. Hän ei olisi tahtonut tavata neiti Brucea kaiken tämänpäiväisen jälkeen, mutta muukaan ei auttanut.\nNeiti Bruce istui postin luukun takana ja täytti jotakin niistä monista virallisista lomakkeista, joihin Gracekin oli saanut tutustua kesän aikana. Hän oli taas oma itsensä, hillitty ja rauhallinen ja ystävällinen.\n-Siinähän sinä olet, lapsukainen, hän sanoi. -Unohdit tavarasi. Tässä on isäsi paketti, ja lääke isoisällesi on yläkerrassa tiskipöydällä.\n-Kiitos, Grace sanoi ja niiasi, ennen kuin lähti vastahakoisesti kapuamaan jyrkkiä rappusia yläkertaan. Yhtäkkiä häntä pelotti mennä yksin ylös asuntoon. Entä jos rouva Brucen haamu olisi vielä siellä, hyökkäisi hänen kimppuunsa kuten äsken? Huh, Grace puisteli itseään, hänhän oli aivan hullu. Mitä hän olikaan äsken sanonut herra Barclaylle kaikkien pelkojen järjettömyydestä!\nVastahakoisesti hän astui sisään pieneen keittiöön ja sieppasi nopeasti pullon tiskipöydän reunalta. Neiti Brucen kirjoittama annosteluohje oli taitettu sievästi kahtia ja kiinnitetty kumirenkaalla pullon ympärille.\nGrace sujautti pullon takintaskuunsa, käännähti nopeasti ja palasi portaisiin sulkien oven tiiviisti perässään. Hän oli puolivälissä matkalla alakertaan, kun kuuli neiti Brucen pelästyneen huudahduksen.\nTytön ensimmäinen ajatus oli, että nyt posti ryöstettäisiin. Postiryöstöistä oli niin paljon tarinoita, ja mikä olisi parempi aika käydä yksinäisen postineidin kimppuun kuin sodan muistopäivä, jolloin oli helppo soluttautua kaduilla liikkuviin ihmisjoukkoihin, mutta sisällä liikkeissä ei ollut juuri ketään!\nMitä hän tekisi? Puhelin oli alhaalla, hän ei pääsisi sinne. Kauhukseen Grace muisti, että palveluluukun vieressä oleva väliovi oli ollut avoin. Roiston tarvitsi vain kävellä sisään! Hänen pitäisi livahtaa ulos takaovesta ja hakea apua…\n-Mitä sinä teet! neiti Bruce parahti.\n-Lukitsen oven, sanoi ääni, jonka Grace tunsi paremmin kuin hyvin, sillä eihän hänen keskustelustaan herra Barclayn kanssa ollut kulunut vielä kauaakaan. -Ja puhun sinun kanssasi, halusit tai et.\n-Adam, älä ole hullu! Avaa ovi!\n-En avaa. Nyt meitä ei häiritse kukaan, ei edes äitisi!\n-Mitä sinun äidilläsi olisi minua vastaan? Vai eikö hän ylipäätään sallinut sinulle ketään? Tahtoiko hän pitää sinut omanaan, pelkäsikö hän, että tulisi joku, jonka rakkaus ei olisikaan omistavaa vaan vapauttavaa? Että tulisi joku, joka olisi turvanasi, niin ettet enää pelkäisi häntä? Että joku irrottaisi hänen otteensa sinusta, eikä hän enää saisikaan pidellä ohjista?\n-Älä puhu tuolla tavalla minun äidistäni!\n-Minä puhun sinun äidistäsi täsmälleen sillä tavalla minkä hän ansaitsee. Vaikkei hän oikeastaan ansaitse enää mitään. Hän on kuollut, Anne. Hän ei voi sinulle enää mitään. Hän ei enää ole täällä solvaamassa sinua. Sinä olet vapaa.\n-Minä pelkään sinua! neiti Bruce parahti. Grace, joka seisoi portaiden mutkassa ja puristi kouristuksenomaisesti kaidetta, kuuli tuolinjalkojen raapivan lattiaa, sitten askeleet kiiruhtivat postin puolelta ja neiti Bruce tupsahti pieneen eteiseen portaiden juurelle kuin olisi aikonut paeta takaovesta. -Mitä varten sinä puhut tuollaisia!\n-Sen tähden, että sinä et näköjään kuuntele, ellei sinulle puhu suoraan. Herra Barclay seurasi neiti Brucea takaeteiseen. -Oletko sinä koskaan kyseenalaistanut mitään siitä, mitä äitisi sanoi?\n-Miten sinä saatat tietää…\n-Minä tiedän kaiken tarpeellisen. Oletko? Toivottavasti et, sillä eräässä asiassa äitisi oli aivan oikeassa — miehillä on aina taka-ajatuksia.\nJa ennen kuin neiti Bruce ehti sanoa enää mitään, herra Barclay riuhtaisi hänet syliinsä ja suuteli häntä niin, että Gracen polvet pettivät ja hän putosi istumaan rappusille.\n-Päästä irti! Neiti Bruce rimpuili kauhuissaan kuin ainakin kaniini, joka on joutunut loukkuun.\n-En päästä. Sillä minulla totisesti on taka-ajatuksia. Aion kanssasi naimisiin, ja sinulla on parasta olla melkoisen hyvä syy, jos aiot kieltäytyä. Parempi kuin mitä äitisi olisi koskaan voinut keksiä!\nJa herra Barclay suuteli neiti Brucea uudelleen, niin hurjasti ja pitkään, että vähitellen postineiti lakkasi rimpuilemasta, ja sitten hän kiersi kätensä herra Barclayn kaulaan, ja lopulta työnsi sormensa tämän hiekanvärisiin hiuksiin. Grace, joka kyyhötti yhä portailla tohtien tuskin hengittää, ettei häntä huomattaisi, puri lapastaan järkytyksestä ja ihastuksesta.\n-Anteeksi, herra Barclay lopulta kuiskasi. -Olen ollut niin pitkään nälissäni, että kun nyt saan leipää…\n-Miten sinä… eihän minua kukaan… neiti Bruce sopersi ja painoi kasvonsa herra Barclayn takinrintamukseen.\n-Et kai sinä yritä sanoa, ettei sinua ole koskaan aiemmin suudeltu?\nGrace ei kuullut, mitä neiti Bruce sanoi, mutta herra Barclay kohotti hänen kasvojaan ja suuteli häntä taas.\n-Meillä on sitten hiukan kiire, hän sanoi hellästi, -sillä tiedät kai, että jokaiselle ihmiselle on varattu tietty määrä suudelmia eliniäksi, ja sinulla ne ovat nyt melkein kaikki vielä käyttämättä!\n-Suostuthan sinä minulle? Tiedän kyllä, etten ole mikään unelmaprinssi. Leskimies, jolla on kaksi kasvuikäistä lasta. Mutta jos voisit edes harkita… Minä rakastan sinua, Anne. Lapset rakastavat sinua. Haluatko sinä koettaa rakastaa meitä?\n-Enhän minä voi… neiti Bruce nyyhkytti.\nHerra Barclay suuteli neiti Brucea taas.\n-En minä varmastikaan ole mikään helppo kumppani, hän sanoi nöyrästi. -Olen Janetin kuoleman jälkeen kangistunut kaavoihini, eikä taloudenpitoni tietysti ole sellaista kuin mihin sinä olet tottunut. Mutta olen aika ihmisystävällinen ja kehityskelpoinen. Poltan kyllä piippua, mutta en syljeskele lattialle. Ja osaan tiskata ja laittaa kohtuullisen aamupuuron ja keittää perunoita ja pestä pyykkiäkin. Lapset ovat tietysti vaikeita, ainahan he ovat tuossa iässä, mutta eivät minun mielestäni hullumpia olosuhteet huomioon ottaen.\n-Adam! neiti Bruce puuskahti, eikä Grace enää tiennyt, oliko tämä pelästynyt vai vihainen vai huvittunut.\n-No, mitä sanot? Kelpuuttaisiko rouva äitisi minut?\n-Adam! Hyvä tavaton — mitä kaikki ihmiset sanovat!\n-Mitä sanomista heillä tähän olisi? Me olemme täysikasvuisia, vapaita ihmisiä.\n-Minä olen liian vanha.\n-Liian vanha? Mitä hullutusta!\nNeiti Bruce painoi päänsä onnettomana ja sopersi niin, että Grace tuskin saattoi kuulla:\n-Minä olen vanhempi kuin sinä!\n-Miten vanha? herra Barclay tiedusteli kiinnostuneena. -Kyllä, minä tiedän, ettei sellaista kysytä naiselta. Mutta täytyyhän minun tietää tulevan vaimoni ikä!\n-Viidenviidettä, mutisi neiti Bruce, kuin olisi tunnustanut suuren rikoksen.\nHerra Barclay nauroi.\n-Viidenviidettä! Minäkin olen jo neljänkymmenen, Anne.\n-Kas niin! neiti Bruce parahti. -Viisi vuotta nuorempi. Eihän mies voi olla vaimoa viittä vuotta nuorempi!\n-Voi taivas, miten suloisen lapsellinen sinä olet, herra Barclay mutisi. -Mitä merkitystä on viidellä vuodella, kun meillä on jäljellä vielä puoli elämää?\nJa hän suuteli neiti Brucea taas.\n-En minä vaadi sinulta vastausta nyt, hän sitten sanoi vakavasti. -Ymmärränhän minä, että tarvitset aikaa ajatella. Mutta lupaa, että tällä kerralla ajattelet itse, etkä anna äitisi sekaantua asioihin!\nNeiti Bruce näytti siltä, kuin olisi voinut lyyhistyä kasaan milloin vain, elleivät herra Barclayn käsivarret olisi olleet niin lujasti hänen ympärillään. Hänen silmänsä olivat laajentuneet, hänen huulensa vapisivat, mutta hän nosti päätään ja kuiskasi — tällä kertaa niin hiljaa, että Grace ennemmin arvasi kuin kuuli:\n-Minulla on ollut koko elämäni aikaa ajatella, Adam. En minä tarvitse yhtään enempää. Sillä minä tiedän, että kaikki nämä vuodet olen odottanut vain sinua.\nHerra Barclay kumartui ja suuteli häntä jälleen, vielä rajummin, vielä hellemmin, vielä pidempään kuin siihen asti.\nJa Grace, joka tajusi, että neiti Bruce saattaisi milloin tahansa muistaa hänen olemassaolonsa, hiipi portaita alas hiljaisemmin kuin Emma Wood koskaan, raotti takaovea sen verran, että juuri ja juuri mahtui livahtamaan ulos, sulki sen takanaan niin äänettömästi kuin saattoi — ja juoksi, juoksi juoksemistaan, ulos kadulle, pitkin jalkakäytävää, kohti kotia.\nVälillä hän hypähteli ja pyörähti ympäri kuin syystuulen tanssittama lehti ja päästi pieniä kiljahduksia, kuin olisi tanssinut Kuusikukkulan suuressa salissa kaikkein vauhdikkainta ylämaalaistanssia serkkujensa kanssa. Hän vähät välitti siitä, että muut kadullakulkijat kääntyivät tuijottamaan häntä, ja että epäilemättä seuraavana päivänä koulussa Rona Munro ja Claire Buchanan kysyisivät, oliko hän seonnut lopullisesti.\nSillä mitä väliä oli millään muulla kuin sillä, että kaikki oli hyvin! Että neiti Bruce ja herra Barclay pitivät toisistaan sittenkin, että he menisivät naimisiin, että Axel ja Iona saisivat uuden äidin — sillä äiti neiti Bruce heille olisi — että kun neiti Bruce löysi rakkauden, maailmassa oli kaikki mahdollista, aivan kaikki! Ja ajatella, että oli ihmisiä, jotka väittivät, ettei Jumalaa muka ollut olemassa!\nPäästessään rantakadulle Grace oli palavissaan ja hengästynyt, palmikoista irronneita punaisia kiharoita pursuili hänen myssynsä alta, ja hän tajusi pudottaneensa toisen lapasensa postin portaikkoon.\nSamassa hän tajusi muutakin: Koivurannan aitaan oli sidottu muutamia hevosia ja kadunvarteen ajettu Charlie-sedän auto — tai yhtä lailla se oli Rose-tädin, sillä täti oli hankkinut ajoluvan ja herätti hämmennystä potilaissaan ilmaantumalla kotikäynneille omalla autolla.\nTalo oli täynnä vieraita, ja oli ollut tarkoitus, että hän nopeasti postissa käytyään kiiruhtaisi kotiin näitä tapaamaan. Miten kauan hän oli viipynyt? Gracella ei ollut siitä mitään käsitystä. Vaistomaisesti hän koetti takintaskuaan ja helpotuksekseen tajusi, että yskäntippapullo oli tallella ja ilmeisesti vielä ehjäkin. Reippaasti hän juoksi sisään portista.\n-Gracie! huusi pieni Callum Murray ja kiiruhti palleroisilla jaloillaan häntä vastaan. Poika oli laskettu ulos leikkimään vanhempien serkkujen kanssa, mutta hän oli jäänyt hippaleikissä pahasti alakynteen ja riemastui nähdessään mahdollisuuden kunnialliseen vetäytymiseen. -Missä sinä olet ollut?\n-Minä olin asioilla, Grace sanoi ja nosti pikkuisen serkkunsa syliinsä. -Tuletko sinä sisälle? Joko sinä olet saanut kakkua?\n-En tarpeeksi, ilmoitti nuori herra päättäväisesti, ja Grace nauroi ja vei hänet mukanaan sisään.\n-Grace Fleming, puuskahti äiti, kun Grace tupsahti eteiseen Callumin kanssa. -Missä sinä olet ollut? Oli vähiltä, ettei isäsi järjestänyt uutta etsintäpartiota!\n-Minä olin postissa, Grace sanoi posket hehkuen ja silmät loistaen. Hän laski Callumin maahan ja kaivoi lääkepullon taskustaan. -Neiti Bruce lähetti tämän isoisälle, se auttaa yskään.\n-Et olisi saanut jäädä puhelemaan näin kauaksi neiti Brucen kanssa, hän sanoi moittien, -tällä on tärkeämpääkin tekemistä.\n-Niin varmasti, Grace sanoi ja tirskahti vähän.\n-No, missä isän paketti on? Vie se takahuoneeseen ja sulje ovi sitten kunnolla, ettei Elliot pääse sinne. Hän vetää alas kaiken mihin yltää.\n-Isän paketti? Grace toisti hämmentyneenä.\n-Niin. Sinähän menit postiin hakeaksesi isän paketin, vai mitä?\n-Minä — minä taisin unohtaa sen, Grace sopersi.\nÄiti, joka oli äsken näyttänyt kiireiseltä ja vähän väsyneeltä — äiti näytti aina vähän väsyneeltä sodan muistopäivänä — katsoi häntä äkkiä tarkemmin.\n-Mitä siellä postissa oikein tapahtui?\nJa Grace, jonka sielu yhä vieläkin tanssi, hyppi ja kiljahteli, nosti kasvojaan, katsoi äitiin kirkkailla sinisillä silmillään, hymyili niin, että pisamat nenänpielessä tuntuivat nekin tanssivan ja sanoi:\n-Tiedätkö, äiti, se on aivan totta, että koskaan ei pidä antaa periksi!